
LE SECOND LIVRE 


L’ART DE RITHMER 


RITHME 


Rithme. — Composition de termes simples. — Termes sont ou masculins ou 
féminins. — E vocal et masculin. — E féminin.—Masculin contre masculin 
et féminin contre féminin. — Lignes masculines et féminines. — Différence 
de c masculin et e féminin. — Termes en e ou en es. — Féminins terminés en 
nt. — Termes en e féminins. — Reigle generale de masculin et de féminin. 
— Monosyllabes. — Rithme de vne sillaibe. — Termes de vne sillaibe. — 
Termes ayant deux vocalz. — De orthographie. — Rithme de ligne. — De 
incision. 


Par les enseignemens déclarez cy deuant au premier liure, l’en 
peult conclurre que rethorique est la royne de la pensee des 
hommes, qui tourne les couraiges, suadant et dissuadant en tel fin 
qu’il plaist. Qui est celuy qui ignore quel splendeur de dignité 
vient a celuy qui sçait les choses grandes et magnifiques esleuer, 
et les moyennes peser, et les basses et humbles elegantement de 
bas et humble langaige temperer ? Notez bien l’exorde d’vne 

epistolle ou oraison, lisez bien la narration, nombrez bien la diui- 
sion, considérez bien la confirmation et confutation, et entendez 
sainement les épilogues et conclusions : vous iugerez de vous 
mesmes qu’il n’est point de plus courte maniéré ne plus briefue 
de suader ou dissuader que celle de cest art. Parquoy, la science 
ia dicte en prose, i’ay intention de traicter de l’art de rithmer,. 
lequel pour aulcun cas est plus plaisant que la prose, car les pro¬ 
positions tt mesures delectent plus l’entendement que simple 
prose ; et aussi a celle fin que les deuotz facteurs du champ royal 
du Puy de Pimmaculee Conception de la Vierge ayent plus ardant 
désir de composer, de tant qu’ilz en congnoissent la maniéré, par 
laquelle leur deuotion croistra, et affin que noz treshonnorez sei¬ 
gneurs et maistres, les princes et poetes laurez d’iceluy Puy, 
ayent aulcune récréation, ausquelz ie présente ce présent liure, en 
leur suppliant humblement qu’ilz supplient a mon ignorance en 
corrigeant mes deffaultes. 

Rithme n’est aultre chose que langaige mesuré par longueur 
de syllabes en conueniente termination proporcionallement 
accentué, lequel se faict en plusieurs maniérés ou especes cy après 
déclarées. Mais ilz sont aulcuns ignorans qui veullent soustenir 
qu’ils ont pouoir de croistre ou diminuer a leur plaisance, et de 
faire ou ballade ou rondeau ou aultre espece de tant de lignes 
courtes ou longues, ou de clauses, ainsy qu’ilz en ordonneront ; 
lesquelz feroient bien, se ilz trouuoient la science estre dyminu- 
tiue, et se ilz auoient les choses requises a vng homme autant 
qu’ilz puissent auoir auctorité de imposer contre l’vsage, ainsi 

qu’il est plus a plain desclaré en logicque, la ou ie prie a telz 
ignorans qu’ilz ayent recours pour plus brief. Et, combien que 
les facteurs de maintenant font plus nouuellement que noz 
anciens n’ont faict, si ne sçauroient ilz riens trouuer a l’art que 
leur rithme ne soit ou d’vgne simple espece ou mixte de deux ou 
plusieurs, ainsi que les chantres chantent plus nouuellement; 
mais ilz ne treuuent rien de nouueau a la science. 


Rithme doncques se faict de deux ou plusieurs lignes courtes 
et longues, et les plus courtes sont de vne lettre ou syllabe, et les 
plus longues sont de treize, selon les anciens, et, selon les mo¬ 


dernes, de vnze. 


Rithme de vne lettre. 

g c 

m y 

o b 

g c 

t t 

r i 

g c 

m y 


Rithme de vne syllabe. 

le 

dy 

que 

ie 

le 

vy 

ie 

dy 


Rithme de douze syllabes et de treize, selon les anciens, qui 
s’appelle rithme alexandrine, pource que le rommant Alexandre en 
fut faict le premier : 


* . 

C’est du temps ancien que les bons roys de France 
Se ioignirent a paix par iustice garder; 

Mais a ce temps présent pou y font regarder : 

La faulte est craindre Dieu, qui nous tient en souffrance. 

Rithme de dix et de vnze : 

L’en a de droict, de coustume et d’vsage 
Que, quant l’en voit que vng homme se marrist, 

Soit tort, soit droict, on s’en mocque et s’en rit ; 

Et puis, s’il veult, rapaise son courage. 

Et, pour auoir plus facille inuention de motz ou termes a com¬ 
poser la rithme des lignes courtes ou longues, l’en doibt regarder 
se les termes simples se sçauroient composer auec « com, par, 
de, des, cum, sub, re » et plusieurs aultres. Exemple : ce terme 
cy « mectre » se compose auec com , et faict « commectre », et 
auec des, et dict l’en « desmectre » et « demectre » et « sub¬ 
mettre », et « remectre » et « permectre », et ainsi des aultres 
en les déduisant par les lettres de Va, b, c, comme « acquiette, 
baquette, caquette, iaquette, laquette, » etc. 

Item, fault regarder se le terme est point equiuocque, comme 
« i’aqueste » de « iaquette, vne iaqueste, » etc. 

Item, il est requis, quant l’en treuue en fin de ligne vng terme 
trop fort a trouuer semblable terme a luy correspondant, qu’il 
soit osté et mis dedens ligne, et en son lieu en mettre vng plus 
facille, car voluntiers on ne treuue gucres de termes correspon¬ 
dant a « clerc, drap, eaue, bouys, » de vne syllabe ; « coeffe, 
Dieppe, » etc. 


Digitized by Google 


5 


En après est assauoir que tous motz ou termes qui finissent la 
ligne de rithme sont ou masculins ou féminins en première diui- 
sion ; et des masculins, aulcuns se féminisent, et aulcuns non ; 
et des féminins, aulcuns sont singuliers ou pluriers, et les aulcuns 
se masculinisent et les aulcuns non. 

Il est a noter que ce vocal e en nostre vulgaire se proféré, plai- 
nement, comme « bouté, » ou remissiuement et n’a point son 
plain son, comme « article, possible. » 

Et tout terme est dict masculin, quelque fin ou terminaison 
qu’il ait, se ce n’est quant il se termine en e remissiuement pro- 
nuncé ; car, se e en fin de ligne est pronuncé parfaictement, le 
terme est masculin, comme « auctorité, vérité, poureté, » etc. 

Quant e est féminin et submissiuement pronuncé en fin de 
terme, ou il est simple, comme « belle » et « bonne, » ou composé 
auec s, comme « églises, vierges, pucelles, » ou auec nt, comme 
« dient, pronuncent, profèrent, etc. », lesquelz se disent féminins, 
pource qu’ilz ne sonnent point si parfaictement leur sillabe comme 
font les masculins. 

Et est a noter que tout masculin se rithme contre masculin, et 
tout féminin contre féminin ; mais les féminins sont plus longz en 
rithme, que ne sont les masculins, de leur sillaibe féminine qui 
n’est appellee que demye sillaibe, ou passe féminine, comme 
contre vne ligne masculine de huyt sillaibes la ligne féminine 
correspondente sera de huyt sillaibes et de sa creue féminine qui 
n’est point de plain pié entier. 

Exemple : 

De huyt sillaibes suys taillé. 

— Et moy de huyt et plus en taille. 

— Pour masculin ie suys baillé. 

— Et moy pour féminin l’en baille. 

L’Infortuné acteur élégant dict ainsi : 

Les vers Pen dict masculinez 

S’en e remis ne se termine. 

En es ou en ent terminez 

Le mot qui tousiours se effemine. 

Item, nota que les lignes masculines et féminines peuent estre 
de vne sillaibe iusques a huyt sillaibes egalles, en comptant la 
passe pour plaine sillaibe, mais Pen ne treuue point ligne de neuf 
sillaibes masculine, ne de dix féminine, ne de xi. masculine, sans 
licence poétique. 

Nota que le vulgaire françoys n’a point encor mis de différence 
en escripture entre e masculin et e féminin, au singulier et termi¬ 
naison de sillaibe. Exemple : « Cest homme domine ou a do¬ 
miné ». Mais, quant on luy adioinct % ou s, il y a différence, car 
\ dénoté qu’il est masculin, et s, qu’il est féminin. Exemple : 
« Ce que deuises, vous le deuisez, et aduisez ce que ie aduises. » 

Combien que i soit vne lettre de Grece, laquelle en latin n’est 
applicable que aux termes gréez, toutefïoys nostre vulgaire l’a 
appliquée a celle différence. 

L’autre compost de e féminin est ni, comme « lisent, disent, 
ouurent, désirent, donnent, reçoyuent. » Mais aulcuns l’ortho¬ 
graphient par vng tiltre, comme « reçoyuèt, allerët, parlerèt, 
furet; » touteffoys ce n’est ni ne et, car ilz seroyent de semblable 
orthographie et consonance a « souuent » et « conuièt, » se c’es- 
toyent semblables lettres. Combien que, en plusieurs contrées et 
vers le Mayne, l’en proféré « alloyent, venoyent, disoyent » de 
trois sillaibes plaines, et les aultres contrées, ilz profèrent « di- 
soynt, venoynt, alloynt » de deux sillaibes ; mais le plus commun, 
c’est que ilz soyent de sillaibes masculins auec la passe féminine. 
L’Infortuné élégant acteur, qui a en cest art singulièrement 
recueilly, dit que le terme qui se finist en e féminin est singulier, 
comme « belle, pucelle, bonne et gratieuse, » et ceulx qui se ter¬ 
minent en es sont pluriers pour l’addition de s. 

Exemple : 

Féminin singulier me nomme. 

— Et moy au plurier ie m’asignes. 

Car e et s sont les signes 

Par lesquelz chascun se dénommé. 

Item, il dict que les motz terminés en e ou en es, tant aultres 
que les féminins dessusdictz, se appellent féminins masculinizés, 
pource qu’ilz sont de semblable orthographie aux masculins, et de 
semblable prolation et accent aux féminins et masculins. 

Exemple : 

Féminin suis, se ie deuises, 

Mais vous non, se vous deuisez. 

Pour tant a bien rithmer visez, 

Se vouliez que a bien rithmer vises. 


Après, il a dict que les féminins terminez en nt sont appeliez 
masculins féminisez, pource qu’ilz se orthographient comme mas¬ 
culins, et se profèrent comme féminins. 

Exemple : 

Les acteurs qui premier rythmèrent 
En leurs escriptz si nous baptisent 
Masculins qui se féminisent; 

C’est ainsi comme ilz nous nommèrent. 

Par ce qui est dict, l’en peult congnoistre qu’il est des termes 
terminez en e et sont masculins lesquelz ne se sçauroyent fémi¬ 
niser, comme « propriété, mendicité, libéralité, auctorité. » Les 
aultres sont féminins, qui ne se sçauroient masculiniser, comme 
« belle, bonne, nonne, femme, homme. » Les aultres sont com¬ 
muns, tant au masculin comme au féminin, comme sont « donne, 
honore, domine, détermine, auctorise, abandonnes, ordonnes, 
lanternes, » et demeurent tous masculins, quant ilz ont r ou % 
après eulx, comme « donne, donner, donnez; honore, honorer, 
honorez. » 

Rigle generalle que tout terme qui peult finer ligne de dix syl¬ 
labes est masculin, et de xi. il est féminin, excepté les féminins 
monosillaibes, comme ie, le, se, de, etc., lesquelz seroient bien 
mis en la dixiesme sillaibe, mais ilz sont deffendus d’estre en fin 
de ligne, pource que ilz sont voluntiers du commencement et 

moyen de la proposition ou oraison, et l’en ne doibt point com¬ 
mencer en fin de sillaibe et de ligne. 

Exemple : 

Que diras tu de nouueau ? le di que 
Tout si va mal, et si vous di que ie 
Ay bien grant paour d’encor pirs auoir, se 
Dieu tout puissant n’y remedie de 
Sa grâce, etc. 

Ce nonobstant, lesdictes monosillaibes féminines ne sont point 
deffendus en la couppe de mi. sillaibes, comme sont les féminins 
pluriers, ainsi qu’il sera desclaré cy aprez au chapitre de couppe 
ou de punctuation; et, se l’en trouue aulcunes lignes féminines de 
dix sillaibes, c’est par licence poétique, comme ce rondeau qui 
s’ensuit est de huyt sillaibes au masculin et de dix au féminin : 

Car de intollerables ennuys 
Nuys et iours me greuera l’attente, 

Dont ie perdray tous mes déduis. 

Mal me faict que de moy ne s’absente, etc. 

Les masculins doncques se rithment contre les masculins, et 
les féminins termes contre les féminins. 

Il a esté dict que les plus courtes rithmes sont lignes de vne 
lettre ou de vne sillaibe masculine tant seullement, excepté e fé¬ 
minin, lequel conioinct auec vng consonant peult composer vng 
terme de vne sillaibe qui entre en rithme de plain pié, comme vng 
masculin. 

2 * 

Exemple : 


Ce 

point, 

De 


Ce 


Le 

point. 

Ce 

point. 


Les termes qui sont de vne sillaibe sont composez de vng 
vocal seul, comme a, 0, e, i, ou de vng vocal et de vng ou plu¬ 
sieurs consonans. 

Se de vng vocal et de vng consonant, ou le vocal est deuant le 
consonant, comme « ar, et, ou, il, or, » ou après, comme « va, 
la, ca, de, ce, le, se, » etc. 

Si de plusieurs consonans, ou le vocal est deuant, comme « ars, 
est, ilz, ors ; » ou au millieu, et a vng consonant deuant et conso¬ 
nant aprez, comme « car, par, sec, pic, dor, pour, » etc. ; ou 
deux deuant et vng aprez, comme « char, plat, blec, broq, bloq, 
plue, dut » ; ou vng deuant et deux aprez, comme « pert, merc, 
filz, mord, mort, porc, purs, durs, hars, dors, gars, » etc. ; ou 
deux deuant et deux aprez, comme « grans, blans, prens, franc, 
plomb, » etc. 

Item, il est d’aultres termes qui ont deulx vocalx, comme « veult, 
deult, peult, fault, sault, vault, plain, aer, groing, pleust, 
sain, » etc. ; mais les deux ne sont proferez que par vng par dip- 
tongue, c’est a dire que ilz se doibuent escripre et non proférer. 

Item, il est des termes de trois vocalz, lesquelz sont de vne 
sillaibe, comme « Dieu, lieu, fieu, » etc. 


Digitized by Google 



II 


Item, « créé, procréé, récréé, » etc., quant ilz sont faictz fémi¬ 
nins passifz, ilz ont trois eee en fin de ligne, comme : « le suis 
créature de Dieu creee, procreee et recreee. » Mais les féminins 
actifz n’en ont que deux, comme : « Dieu créé, procréé et recree 
les chrestiens. » 

Et nota que diptongue n’est aultre chose que deux vocalz pro¬ 
ferez par vng. Combien que en latin il n’en soit que quattre en 
vsage : c’est assauoir ae, oe, au et eu ; mais en nostre vulgaire il 
en est plus, comme par a : « haa, aer, ayme, aorne, aulne ; » par 
e , comme « dea, eau, hee, neige, Eugene ; » par i, comme 
« diable, Dieu ; » par o, comme « coac, coeffe, boire, rouge ; » 
par v, comme « Vuaultier, Vuilhelme, vuoydes, vulgaire. » 

Item, il est aulcuns termes qui tiennent l’ortographie du latin, 
qui ont plus de deux consonans après le vocal, comme « prompt, 
contempt, » et plus de deux deuant le vocal, comme « splendeur; » 
mais sur toutes choses T vsage doibt estre gardé. 

Parquoy, pour plus euidentement entendre orthographie et 
pronunciation,il est a noter que plusieurs termes se orthographient 
par art ou coustume, et ainsi se profèrent. 

Les aultres se escripuent et ne se profèrent point, comme et se 
orthographie par e et t, mais le t ne se proféré point, ne s deuant 
/, comme : « Et il estoit bon. Allez tost, et dictes que c’est 
bien. » 

Item, s et l en fin de mot, lequel en le proférant l’en ne faict 
point de pause, et la syllabe d’après se commence par consonant, 
il[z] ne se profèrent point, comme : « Faictes venir Gabriel de 

paradis et il vous dira choses diuines. — Haa ! gros truant, gros 
paillart, tu dictz motz dorez, plaisans dictz. » 

Item, quant st vient après a, s se proféré, comme : « astuce, 
astrologue, astralabe, chasteté. » Pou auec « hastif » en sont 
exceptez. 

Item, quant st vient après e , s ne se proféré point, comme : 
« C’est vng honneste homme ; le connestable en faict grant feste. » 
Pou en sont exceptez, auec « manifeste, estimation, reste, 
peste. » 

Item, quant st vient après i, s se proféré, comme « distance, 
histoire. » Il en fault oster « maistre, paistre, naistre, esclistre, 
cloistre, croistre, » a l’occasion de r, qui entre en la sillabe. 

Item, quant st vient après o, s ne se proféré point, comme 
« closture, hoste, apostre. » Ostés hors « le roy Coste auec sa 
« poste postulante ». 

Item, quant st vient aprez u, s se proféré, comme « coustume, 
iustice, custode, fuste. » 

Item, plusieurs termes retiennent l’orthographie du latin, 
comme « infect » tient de infectus, et « default » ne tient rien de 
defectus, ne « parfaict » de perfectus. Ainsi par tout l’vsaige est a 
obseruer. 

Item, il est plusieurs aultres reigles de orthographie lesquelles 
ie délaissé pour briefueté a l’vsaige a les enseigner, et vueil a mon 
propos reuenir, c'est a dire que rithme est vne congrue conso¬ 
nance de lettres, sillabes en orthographie et pronunciation en fin 
de deux lignes ou plusieurs. 

Et qui veult rithmer de motz d’vgne sillabe, il conuient qu’ilz 

soient de semblables lettres en orthographie, en accent ou pronun- 
ciation depuis la situation du vocal de ladicte sillabe, soit ledict 
vocal ou au commencement ou moyen de la sillabe, comme 
« ar, ars, char, chars, fain, pain, sain. » 

Item, s’il y a deux consonans deuant le vocal, le plus prochain 
doibt demourer, comme « gras, bras, pris, gris, blanc, flanc. » 
Nota que sillabe composée de deux consonans deuant le vocal, 
tousiours le plus prochain consonant de deuant le vocal, c’est r, /, 
î, h, t y c, comme « grant, blanc, charne, maiesté, science. » 

Nota de « psalmiste » et « asnodes » qui sont termes gréez. 

Après qu’il a esté dict que l’en peult faire rithme de vng mot 
de vne sillabe ou de vgne lettre, il est assauoir que l’en peult faire 
rithme de ligne tant masculine que féminine de deux sillabes, 
par ainsi que la derniere sillabe toute entière, et de la première 
depuis le vocal d’icelle, soient en orthographie, accent et pronun- 
ciation, tout vng, pourueu que le terme soit de deux sillabes. 

Exemple : 

Masculin Masculin 


Paillart 

Saillart 

De honneur 

Don heur 

Puant 

Truant 

le suy 

le suy : 

Raillart 

Paillart 

Donneur 

D’honneur 

Paillart 

Puant 

De honneur 

le suy. 


Féminin 



Celle 

Belle 

I’ayme 

Telle 

Quelle 

Celle 

Belle 

Que elle 

Celle 

Crayme 

Celle belle 

I’ayme 

Mais se le terme n’est que de vne sillabe et il en a deux pour 
ligne, le dernier terme ne peult estre du tout semblable a l’aultre 
terme, s’il n’est equiuoque; mais fault auoir recours a la rigle cy 
deuant dicte de termes de vne syllabe, comme « ar, ars, char, 
chars, fain, pain, » etc. 

Par bien Tout sien 

De luy le suy 

Me tien Par bien 

Par bien. De luy. 

Qui veult, l’en peult croistre son féminin, demourant le mas¬ 
culin de deux, comme : 

Ioyeuse d’amer 
Eureuse ioyeuse 
Piteuse de amer 
Ioyeuse d’amer. 

Et par conséquent l’en peult faire tant masculins que féminins 
de trois syllabes, de quatre, de cinq, six, sept ; mais huit et dix 
sont masculins, neuf et vnze sont féminins ; et ne treuue l’en 
point de ligne masculine de neuf syllabes, ne de féminine de dix, 
sans licence poétique. 

Mais est a noter que toute ligne de plusieurs sillabes, pour la 
pronuncer plus entendiblement et plus élégamment, oultre les 
reigles ia dictes de pronunciation au premier liure, porter doibt de 
soymesmes vne incision ou couppe, a laquelle le lysant se peult 
et doibt licitement reposer comme point ou fin de sentence ; et 

est ce qui faict la rithme plus armonieuse. Et se peult faire ladicte 
incision en fin de tous termes, excepté que au champ royal et ser- 
vantoys, la ou l’incision ou couppe doibt estre sur la quatriesme 
syllabe masculine. 

Nota que les Picars l’appellent rithme batelee. 

Exemple de incision aprez la première syllabe : 

Paix, escoutez que ie vueil dire : 

Mais n’y pensez sinon pour rire. 

Exemple de deux : 

Pensez que mourir nous conuient. 

Pou sont a qui il en souuient. 

Exemple de trois : 

Par raison il fault rendre ou pendre, 

Ou il fault du feu mort attendre. 

Exemple de quatre : 

Que ferons nous, dit Boutechouque, 

A Boucachart de ces Dieppois ? 

Vueillent ou non mesdisans enuieux, 

Pucelle suis et demourray pucelle. 

Et ainsi iusques en fin de ligne. 

Et nota que selon l’antique maniéré de rithmer de douze et 
traize syllabes, l’incision est sur la sixiesme syllabe, comme cy : 

Le moyne Alexis. 

Dieu parle : 

Ma mere m’enfanta pure en virginité, 

Car vierge me conceupt sans quelque iniquité, 
Sans copulation conceupt diuinement, 

Et vierge demoura perpétuellement ; 

Car par l’enfantement son corps aulcunement 
Ne fut contaminé, dont appert clerement 
A bon entendement que sans péché fus né. 


DIFFERENCES DE RITHME 

EN FIN DE LIGNE 


Rithme leonine. — Rithme equiuocque. — Impropre equiuoque. — Syno- 
nimes. — Pure reditte. — De reditte. 


Or, conuient il maintenant parler des différences des rithmes en 
fin de ligne. Et premièrement de rithme et termineson leonine, 
qui est la plus noble des rithmes, ainsi que le lyon est le plus 
noble des bestes, et de laquelle nous auons tousiours parlé cy 
deuant, quant nous auons dict que rithme en fin de ligne doibt 
auoir la dernicre syllabe, et de la penultime depuis le vocal, sem¬ 
blable orthographie, accentuation et pronunciation ; laquelle se 
faict en plusieurs maniérés. 

Et premièrement equiuoque. 

Rithme equiuoque, c’est quant deux ou plusieurs lignes ont leur 
dernier terme de deux syllabes ou plus entre eulx commun, qui 
est entendu en plusieurs diuerses et differentes significations. 

Exemple : 

Tenez, messieurs, ie vous liure 
Ce meschant larron qui faict liure, 

Lequel a rompu mon estable, 

Et en vng lieu ferme et estable 
Il est venu rober mon liure. 


Et nota que vng terme qui a deux significatz contraires n’est 
point dict equiuoque, comme « amour » s’entent pour vertu et 
pour vice. 


Exemple : 


Malus amor 

Les putains ayment par amour 
Leurs ruffiens. 

Bonus amor 

Et tousiours i’ayme par amour 
Les anciens. 


Item, « targe, escu ; » et leur[s] semblables ne sont point 
equiuoques en leur[s] deux significatz, pource que l’vn despent de 
l’autre. Et combien qu’ilz ayent differente signification, nonobs¬ 
tant ilz ne l’ont point diuerse, ainsi qu’il est requis a vng terme 
equiuocque. 

3 * 

Exemple : 

le te donneray vne targe, 

Voire vng escu, 

Mais que tu me rendes ma targe 
Et mon escu. 

En aultre maniéré se faict rithme equiuoque, quant le dernier 
mot des lignes est de vne syllabe entre eulx commun, mais son 
significat est different, comme cy : 

L’Infortuné : 

Equiuoques sont ainsi fais, 

Quant sur vng mot a double sens 
Comme contrefaictz, pesant fais, 

Et d’aultres, comme ie le sentz. 

L’Infortuné reprent ceulx qui dient que c’est equiuoque, quant 
le terme conuient en accent ou pronunciation, mais il n’est point 
commun en ortographie. 

L’Infortuné : 

L’en m’a faict par plusieurs foys rire 
Vouloir faire equiuoque moust. Provino. 

Pas n’est equiuoque de dire : 

Paris et Auignon vault moult ; 

Et pour ce monde dire mond, 

Comme mect maistre Iehan de Meun. 

Tel langaige contrainct se font ; 

Point ne vault langaige commun. 

Il est vne aultre plus basse rithme de impropre equiuoque, 
quant vng terme de plusieurs syllabes est mis en fin de ligne, et, 
en l’aultre ligne correspondante, il y a deux ou plusieurs termes 
qui font differente et diuerse signification, et sont assez de pareille 
ou semblable orthographie. 

Exemple : L’Infortuné : 

Ceste rithme, vers tous maintien, 

Est equiuoque; par exemple : 
le te donne ce qu’en main tien, 

Et de cest art cy tes yeulx emple. 

Ces vers cy le prennent par eulx ; 

On s’en peult bien apperceuoir, 

Par vers semblables ou pareulx. 

Mesmement l’appert par ce ver. 

Aultre exemple par excellence. 

Sur les clercs et le commun 
L'estât de noblesse excelle en ce 
Qu’elle deffend chascun comme vng. 

Donq a priuillege d’honneur, 

Et Dieu, par ses nobles arroys 
Donne a noblesse pour don heur, 

Tant aux princes, ducz, comme aux roys. 

Le Monnier : 

De deux dames a qui i’entens 
Seruir, au moins faire l’essay, 

M’ont commandé que ce gent temps 

Voyse a eux, se trouuer les sçay. 

Mais tant a que ie les laissay, etc. 

Il est encore vne aultre plus basse et moins propre equiuoque, 
quant les termes des fins des lignes se profèrent tout vng, mais 
sont de differente orthographie, laquelle ne altéré point la pro- 
nunciation. 

v Exemple : L’Infortuné : 

Equiuoque pris en bon sens 
Se peult bien apparoistre ycy 
En ces quattre lignes, et sy 
Fait l’en ailleurs plus de cinq cens. 

Aultre exemple : 

Cueur de chesne ne vault aoust bel ; 

Les charpentiers l’ont ordonné. 

Puis du chesne ilz ostent l’aubel, 

Car a brusler est condampné. 

Aussi s’il dist qu’il est d’aoust né, 

Qui ne sçait l’art de rethorique 
Il semble que l’en die dampné, 

Quant a pronuncer on s’aplique. 

Item, il est vne maniéré de equiuoquer ses termes et non 
point sa rithme, et de ce ne vient a propos. 

Mais est a noter que l’en prent equiuoque en aultre maniéré et 
plus largement en cest art que l’en ne faict en grammaire ne 
logicque ; et, pour mieulx entendre de equiuoque, il est de besoing 

sçauoir qu’il est d’aulcuns termes qui n’ont que vng significat, 
comme « pain, vin, terre, » etc., et ne les doibt on point mettre 
en fin de ligne plusieurs foys, car ce seroit vice de reditte de 
semblable terme et de semblable substance ; et les aultres termes 
ont deux ou plusieurs significatz differens, et se mettent en fin de 
ligne et font rithme equiuocque. 

Exemple : 

le vous supply que l’en marie 
La pucellote Marion, 

Car, se a Ioseph la marion, 

Nommer la conuiendra Marie. 

Item les termes se disent sinonimes, quant ilz sont diuers et 
differens, mais ont assez prez semblable signification. 

Exemple : 

Ainsy se font forment, produisent, 

Promectent, commectent, conduisent, 

Les synonimes dictions, 

Quant ilz sont en conditions 
Vnies, pareilles, sortables, 

Equiualentes ou semblables, 

Comme il est dict en instructeur, 

Ou docteur, regent, ou recteur, 

Ou prudent, discret, sapient, 

Ingénieux, sage et scient. 

Et en mect l’cn voluntiers trois du plus, aulcuneffoys : le pre¬ 
mier positif, le second comparatif, le tiers suppellatif, ou le plus 

excellent au commencement, le plus commun au millieu, et le 
plus humble en la fin. 

Aulcuns ont voulu faire rithme equiuoque de vng mesme terme 
en signification actiue et passiue, ou nominalle et verballe, depo- 
uente ou gerundiue, ou en diuerses cases, comme : « Fait le faict 
du faict, » ou « le participe du participe, » ou : « le medecine les 
gens de medecine, » ou « le suis officier, qui vueil officier, » et : 

« La mort l’a mis mort », etc. Laquelle maniéré a esté fort vsitee 
es vielz liures, et par les modernes délaissée, especiallement de 
termes qui semblent prochains en signification, et par lesquelz 
substance n’est que pou ou point variée. Parquoy sont a reiecter 
les termes simples auec leurs composez, qui ne varient de subs¬ 
tance, mais l’acroissent ou diminuent, comme « belle, tresbelle, 
bonne, tresbonne, dire, redire, faire, parfaire, plaire, complaire, » 
etc. ; mais ou la composition mue le significat, c’est bonne 
rithme, comme « belle, rebelle, puissant, impuissant. » 

Nota que « faire, deffaire, puissant, impuissant, iustice, inius- 
tice, » etc., baille contraire significat, mais il n’est point mué 
comme « belle » qui vient de pulchra et « rebelle » de rebellis. 

Et pour sçauoir la différence de redicte, elle se faict en trois 
maniérés, l’vne qui est de termes synonymes qui signifient vne x 
mesmes chose, comme : « Le sage home ne doibt aller trop fort, 
s’il ne veult ambuler. » L’autre, quant les termes composez ne 
varient point le significat de leur simple, mais l’acroissent ou 
diminuent, comme : « le n’ay pas eu la belle femme et bonne, 
mais ie la tiens pour tresbelle et tresbonne. » L’aultre redicte est 

a tous apparente : c'est quant c’est semblable terme qui ne mue 
point son significat, comme : « Qui veult amys auoir, il fault 
argent auoir. » Le demourant se faict au chapitre de redicte cy 
aprez. 

En aprez il est vne aultre rithme leonine qui se faict, quant la 
derniere syllabe, et de la penultime depuis le vocal du moins, 
sont semblables en accent, orthographie et pronunciation, ainsy 
qu’il a esté [dict] cy deuant en parlant de rithme de deux syllabes. 

Exemple : 

Glorieuse vierge pucelle, 

Qui es de Dieu mere et ancelle, 

Pardonne moy tous mes pechez 
Desquelz ie suis fort entechez, etc. 

Item, en rithme leonine féminine, e de la derniere syllabe ne se 
compte point, mais fault commencer a l’aultre penultime syllabe. 
Et tout ce qui s’ensuyt doibt estre de accent, orthographie et pro¬ 
nunciation semblable, comme contre « passée » qui est de deux 
syllabes, et de sa passe féminine, il faut rithmer « compassée, 
cassee, lassee, » etc. 

Item, les monosyllabes font rithme leonine, quant ilz sont en 
fin de ligne, se les dernieres syllabes precedentes correspondent 
et conuiennent aux syllabes des aultres termes. 

Exemple : 

Vous estes malheureux meschans ; 

Qui vous faict escouter mes chantz ? 

Fuyez dehors, paillardz, meseaux ; 
le vous deffens mes boys, mes champs, 

Mes prez, mes riuieres, mes eaux. 

Aultre exemple : 

Sçauez vous poürquoy i’amesgris ? 

Pource que pren garde a mes coustz, 

Et que par trauailler m’escouz. 

A pener i’ay mis ia mes grifz ; 
le ne vestiray iamais gris ; 

Au moins ne seray iamais cous. 

Item, orthographie faicte par % et par s ne périmé point rithme 
leonine, comme « vent de bize » contre « frise, » et « frize, che¬ 
mise, faintise, » pource que nostre vulgaire vsaige attribue ^ 
pour s . 

Item, quant vne lettre se orthographie dedens vne sillabe 
comme « grifz » et « gris, mes chans, mes champs » et elle ne 
périmé point pronunciation, pro modico non est curandum . 

Après, s’ensuit vne aultre leonine passante, la quelle a diffé¬ 
rence en escripture et non point en pronunciation, ou elle a diffé¬ 
rence en pronunciation et non point en escripture. 

Exemple de différence en escripture et non point en pronun¬ 
ciation, comme : « le passe en espace. — le suis indigné que ie 
n’ay disné. —Les anciens vendront céans de bonne iustice; fault 
que iugement iuste ysse, » etc. 

Vous sçauez bien la main ou mettre, 

Grant gouuerneur de la police. 

Vous fault il chose que ie puisse? 
le suis tout a vous, nostre maistre. 

Il en est encor vne plus basse rithme de armonieuse consonance 
en pronunciation, mais tresdifferente en escripture, comme cy : 

Messire Iehan dit bien vne epistre; 

Encor il ioue mieux vng mistere. 

Mon pere luy donne son tiltre ; 

Il luy bailla en my ceste aire. 

Et si sçays bien qu’il ayme Iehanne, 

Car en tous lieux il luy complaist ; 

El n’a que dix ans, elle est ieune, 

Pour elle a faict maint bon couplet. 

Exemple de différence en pronunciation et de conuenience en 
escripture : 

Donnez a disner au roy Coste 
D’vng bien tendre monton la coste. 

Assiessez deuant luy sa poste 
Auprès du val ou de la coste. 

Faictes qu’ilz soient assis de coste, 

Qu’ilz n’aient point le vent de costé ; 

Et s’ainsy traictez bien vostre hoste, 

Iamais ne vous sera osté. 

Item, les termes de semblable orthographie, desquelz les vngz 
se profèrent en vne syllabe et les aultres en deux, ne font point 

4 * 

rithme leonine, pource que les dernieres syllabes ne conuiennent 
point, comme cy : 

L’autre iour vis vng cordelier 
Qui auoit tant beu et pié, 

Qui conuint de cordes lier, 

Ou il n’eust sceu aller a pié. 

Et, quant ie l’euz bien espié 
Qu’il estoit orguilleux et fier, 

De paour de perdre mon trepié 
le ne me osay a luy fier. 

Aultre exemple : 

Gentil mignon, de moy que as tu ouy ? 

Beau coup secret. Me le diras tu ? Ouy. 

Et nota que « ouy » venu de ita n’est que de vne syllabe, mais 
« ouy » descendu de audio est de deux syllabes, et le tout se 
prouue par la reigle de dix et vnze, quant on les mect en fin de 
ligne, et par laquelle se faict tout iugement. 

Item, il se fault donner de garde de n’vser point de termes, 
lesquelz, selon les coustumes des pays, ilz se profèrent en diuerses 
syllabes, comme « iuifz, chrestien, Sebastien, nous allyon, 
venyon, ilz alloyent, » etc. Et sont plusieurs qui disent que 
« alloient » et « venoient » ne sont que de deux syllabes, et, s’il 
estoit vray, ilz auroient en la dernicre syllabe six lettres et trois 
vocalz, desquelz deux suffisent a faire diptongue. 

Item, « alloit » et « venoit » en singulier est de deux syllabes ; 

parquoy « alloient » en plurier, qui croit de lettres, doibt aussi 
croistre de sa passe féminine. 

Item, en aultres places, l’en proféré intelligiblement « alloient, 
. venoient » en trois syllabes entières ; mais, comme il est ia dict, il[z] 
ne sont point de trois entières ne de deux seullement, mais sont 
termes féminins de deux syllabes et leur passe. Et pour souldre 
toute question, il suffit les mettre en fin de ligne de dix et vnze 
syllabes, la ou ilz sonneront armonieusement, et la ou l’en con- 
gnoist la différence des masculins et des féminins. 

En aprez s’ensuyt vne basse rithme caudaire, ainsi dicte pource 
que vne seulle et derniere syllabe conuient auecques l’aultre aul- 
cuneffoys toute entière, aulcuneffoys depuis le vocal, et aulcu- 
neffoys en seulle terminaison, comme cy : 

Pour l’amour de mon amy, 

Le iour de la sainct Remy, 
le vueil dire vne chanson. 

Il est tant gent et mignon ; 

Pleust Dieu que fusse auec luy ! 

Il est vne autre fort, basse rythme que l’en appelle rithme de 
goret ou de boutechouque, qui garde mesure en syllabes, mais en 
la rithme a pou ou point de conuenience; laquelle n’est approu- 
uee que entre ruraulx et ignorans qui en font les dictz pour aller 
a la moustarde, comme cy : 

Grant Guillaume : 

C’est bel oûurage que de piastre 
Quant on le sçait bien mettre a point. 
C’est dommage quant on le gaste. 
C’est bel ouurage, etc. 

Le boissel en vaut demy plaque 
Et ne l’auroit on point a moins. 

C’est belle ouurage que de piastre 
Quant on le sçait bien mettre a point. 


DE PLUSIEURS SORTES DE RITHME 


[Rythme leonine]. — [Rythme croisée]. — Rythme enchaînée. — Rithme de 
basse enchaineure. — Anadiplosis ou gradation. — Epanaîepsis. — Rythme 
entrelachee. — Rithme annexe. — Rithme couronnée. — Rithme basse 
couronnée. — Rithme rétrogradé. 


Après la déclaration faicte des termes conueniens en rithme, il 
conuient desclarer les especes de rithme qui ont certain nombre 
de syllabes pour ligne et certain nombre de clauses. Par quoy est 
assauoir que toutes lignes courtes ou longues qui se rithment en 
leur fin sont de rithme leonine, ou de rithme croisée, et toutes 
les especes cy aprez desclarees sont comprises soubz toutes deux 
ou soubz l’vne des deux. 

Mais premier fault parler de rithme et lignes de leonine con¬ 
sonance, qui est la plus commune de tous. Combien que 
bonne rithme croisée soit de termes léonines et bonne rithme 
leonine ne soit point de termes léonines, comme il est dict 
deuant, touteffoys ie prens plus amplement leonine a l’occasion 
des lignes ainsi ordonnées. Et se fait rithme leonine de courtes 
lignes ou longues a la plaisance du facteur, tant en masculin que 
en féminin, de deux lignes du moins de semblable rithme, ou de 
plus, sans entremesler aultre lysiere. Et se dict leonine, pour ce 
qu’elle est apropriee a la semblance de rithme en termes léonines 
qui ont deux sillabes en conuenience, sans riens entremesler, ou 
plus qui veult, ainsi qu’il plaist au facteur. 

L’Infortuné : 


Ainsi se faict et se termine 
La rithme qui est leonine. 

Ceste reigle est la plus commune 
Et la plus aisee que nesune. 

Elle est a cela congnoissable 

Que vng vers est a Paultre semblable, 

Sans quelque interposition 
Ou aultre médiation, 

Et sans que ligne on interpose, 

Ainsi qu’en bref ie vous propose. 

En ceste maniéré de lignes léonines, les anciens liures et rom- 
mans ont esté escriptz, et metoyent xn. et xm. sillabes pour 
ligne, et xx. ou xxx. lignes, toutes de vne lisiere et terminaison; 

et encores de présent, moralitez et plusieurs liures sont faictz de 
celle taille. Et maistre Alain en faict iusques a xxim. en son 
Espérance, comrafe il s’ensuit : 

Homs qui est formé de terre, 

Foyble com vaisseau de verre, 

Naist et vit, trauaille et erre 
Pour sa bieneureté querre, 

Qui est mis au monde en serre 
Ainsi qu’en lices de guerre. 

La chair l’esmeult et l’enferre, 

Et le monde si peult l’enterre. 

Or luy fault vertu acquere 
Et grâce de Dieu exquerre, 

Que mérités luy asserre, 

Par quoy il puisse conquerre 
Ceux qui le viennent surquerre. 

S’il chiet, s’il fault ou s’il erre, 

Luy mesmes tout vif s’aterre, 

Et pert toute sa defferre, 

Et le bien qu’il debuoit querre. 

Donc il a besoing de croirre, 

De adorer et de requerre 
Cil qui les secretz desserre ; 

Car l’oraison c’est le myerre 
Que Dieu prent d’home pour erre 
De le remettre en son erre. 

Item, ledict maistre Alain en faict xxvm. au Lay de paix eureuse, 
comme il s’ensuyt : 

D’ou vient cest aueuglement, 

Que si malheureusement 
Et si douloureusement, 

Par faulte d’entendement 
D’auis et de sentement, 

Maintient cest eslongnement 
Si longuement? 

Entendez l’enseignement 
Du créateur qui ne ment, 

Qui pardonna largement 
Et vous faitz commandement 
Par loy et par testament 
De viure paisiblement. 

Helas ! Comment 
Chet en voz cueurs si griefuement 
Et par voz faictz seullement ? 

Vostre maison mesmement 
Qui estoit le parement 
D’honneur soubz le firmament, 

Et de la foy fondement, 

Est mise a destruisement. 

C’est a vostre damnement ; 

C’est vng honteux vengement. 

Et se bon aduisement 
Et piteux consentement 
N’y mettent amendement, 

Vous en souffrirez tourment 
Au iugement, etc. 

Et, comme il estia dict deuant, il n’est pas requis que, en ceste 

rithme de lignes leonimes, les terminesons ou lisières soient leoni- 
mees, qui ne veult, mais peuent estre caudaires, ou ainsi qu’il 
plaira au facteur. 

Rithme croisée se faict de lignes courtes ou longues du moins 
de quatre qui se croisent et séparent les lignes leonimes, et mect 
P en d’aultres lignes entre deux et d’aultre lysiere de semblable ou 
d’aultre taille. Laquelle maniéré de croiser se faict en autant de 
maniérés qu’il plaist aux facteurs, les rigles premièrement gardées 
de armonieuse consonance. 

Vne maniéré de faire rithme croisée, c’est quant la première 
ligne conuient auec la tierce en lysiere, et la seconde a la quarte, 
la cinquiesme change lysiere, et conuient auec la septiesme, et la 
vi. a la vin., comme cy : 

Croysee comme cy on faict 
Contre la tierce la première. 

Aysee est en dict bien parfaict, 

Et la façon est bien legiere. 

A aulcuns en plaist ceste taille 
Et en font bien et largement. 

Qui prendra plaisir, si en baille, 

Selon son noble entendement. 

Vne aultre maniéré assez semblable, fors que la quatriesme et 
cinquiesme lignes sont léonines, et en ceste maniéré se font 
balades bastons de sept et huit lignes communément, corne cy : 

Puis que les biens doibuent seruir aux hommes 
Et qu’ilz sont faictz pour leur subuenement, 

le m’esbahis comme si folz nous sommes 
De nous voulloir asseruir tellement 
Aux biens mondains, veu nostre entendement 
Qpi congnoit bien qu’ilz sont pour nostre affaire. 

Ce qui nostre est par commun accident, 

Chascun le tient pour son Dieu necessaire. 

Le moyne Alexis en ses Faintises les croise, ainsi qu’il 
s’ensuyt : 

Tel se demente de rymer, 

Qui n’entend ne ryme ne prose. 

Tel se faict maistre aux ars clamer, 

Qui n’entent ne texte ne glose. 

Tel ne veult arer ne semer, 

Qui veult bien recueillir les fruictz. 

Tel cuide gaigner a la mer, 

Dont luy et les siens sont destruictz. 

Vne aultre maniéré de faire rithme croisée, c’est quant les deux 
premières sont léonines auec la quatriesme et cinqui[e]sme, la 
tierce croisée et la sixiesme et septiesme. 

Maistre Alain : 

Chetiue nature humaine, 

Nee a trauail et a peine, 

De fraelle corps reuestue, 

Tant es foeble, tant es vaine, 

Tendre, paisible, incertaine 
Et de leger abatue. 

5 * 

Ton penser te desuertue ; 

Ton fol sens te nuist et tue 
Et a non sçauoir te maine. 

Tant es de poure venue, 

Se des cielx ne es soubstenue, 

Que tu ne peulx viure saine. 

Il en est aussi de trois, de quattre, de cinq et de six lignes 
premières toutes léonines, tant en lay, virelay que aultres especes, 
a la plaisance du facteur. 

Maistre Alain, de trois : 

Dieu ! Comme se peult il faire 
Que homme se veult tant deffaire, 

Et par erreur contrefaire 
La noble loy de nature, 

Qui tel cure 
Prent a le faire durer, 

Que pour son mondain affaire, 

Ou tousiours a a refaire, 

Luy mesmes se veult deffaire 
Par mort et desconfiture, 

Pour iniure 

Ou pour faulte d’endurer ? etc. En son Espérance. 

Exemple de quattre : 

O créature perdurable ! 

Sapience inestimable ! 

O éternité estable 

Et pouoir incomparable ! 

Bonté que on ne peult comprendre, 

Qui tout sçait sans rien aprendre 
Et peulx donner et reprendre, 

Et fais sans exemple prendre 
Les cielz ou n’a que reprendre, 

Et la terre corrumpable, 

Et par amour charitable 
Et charité amyable 
Formas homme a toy semblable 
De ame viue espiritable 

Conioincte a vng pou de cendre, etc. En son Espérance . 

Exemple de cinq : 

Se tu veulx hault aduenir 
Et de meschief reuenir, 

De tes faictz bien conuenir 
Et au confort paruenir, 

De bon espoir aduenir 
Pour plus acroistre ton bien, 

De Dieu te faultr souuenir, 

Peine et cure soustenir, 

A rien vain ne te tenir, 

Ton sens trop ne détenir, 

Ne fortune maintenir 

Qui est vaine et ne peult rien. 

De aultruy sens ayde le tien ; 

Aduise qui te dict bien ; 

Croy conseil et le retien, 

Et de ire tost te reuien ; 

Aymé les bons et soustien, 

Pour meilleur en deuenir, etc. En son Espérance . 

Exemple de six : 

Qui bien quiert par congnoissance 
Des iugemens l’ordonnance, 

L’aliance, 

La duree et la constance 
De la haulte pourueance, 

L’habondance 
Ou toute bonté se puise, 

L’en ne doibt auoir doubtance 
Sur la diuine substance. 

Trop s’auance 
Par presumptiue fiance 
Qui se lance 

En si grande oultrecuidance, 

Que on dessert blasme ou reprise, etc. En son Espérance. 

Nota que en lay et virelay P en en trouue bien souuent sept 
lignes de vne ou plusieurs lisières interposées, et plus oultre ie 
n’en ay point veu. 

La plus commune maniéré de rithmer c’est de ne croiser que 
deux lisières ou deux sortes de terminaison de rithme; mais l’en 
en peult croiser et mesler tant de lisières qu’il plaira au facteur, 
en gardant tousiours doulce consonance. 

Exemple de trois lisières par maistre Alain est cy deuant mise 
qui se commence : « Dieu ! Comme se peult il faire ? » etc., et 
tient pour lisiere « faire, nature, endurer. » 

Aultre exemple de trois. L’Infortuné : 

Exemple plaisante, 

Croissant cinq lignettes ; 

Lors sont mignonnettes 
Selon les decrectz, 

Et par gens discrectz 
Tenues godinettes 
Souuent sont rettraictes 
En forme duisante, 

De loy complaisante, 

Mais que par exprès 
Ce que on croise après 
Soit bien reduysante 
En sens ralyante 
Les lignes doulcettes. 

Aultre exemple de trois lisières, par le moyne Alexis : 

Le signe primerain 
De n’aymer point les biens 
Trop excessiuement, 

C’est au Dieu souuerain 
Tous les droictz qui sont siens 
Payer bien iustement ; 

Luy payer la décimé, etc. 

Exemple de nu. lisières. Alexis : 

Maint homme prent la mort 
Par trop fort se contraindre 
D’amasser la richesse 
Comme auaricieux. 

Et puis, quant il est mort, 
Ceulx qui le deussent plaindre 
En deul et en tristesse, 

Ce sont les plus ioyeux. 

Aultre exemple. Alexis : 

Deus loquitur. 

Le premier pere Adam 
Fist grandement son dam, 
Quant par amer son esme, 
-Eu suyuant ses plaisances, 

Se départit de moy. 

Donq s’il veult retourner 
Sans grans procès mener, 

Par hayne de soymesmes, 

En faisant pénitences, 

Pourra changer conroy. 

Ad idem. 

L’homme vient comme fleur 
Et s’en fuyt comme umbre. 
Toute vaine esperance, 

Tout esbat de plaisance, 

Toute humaine puissance 

Qui tout veult seigneurie, 

Tout orgueil plain d’oultrance 
Tout désir de vengeance 
Ou tost tournent leur chance : 
Quant ce vient au mourir, 
Après le ris vient pleur, 

Après soûlas encombre. 

Ad idem. 

Dieu parle de sa mere: 

le te dy vérité, 

Car son humilité * 

Pleust si fort a mon pere 
Que au ciel fut decrecté 
Par grant auctorité 
Qu’elle seroit ma mere. 

Et aussi de ma part, 

Quant ie la vy sans art 
D’orgueil et de cautelle, 

Si tresobeissant 
Et humble me rendi, 

Que du del descendi 
Pour habiter en elle, 

Qui suis Dieu tout puissant. 

Aultre exemple par Alexis, de cinq lisières : 

En oeuures de luxure, 

En pechez, en ordure. 

Fut ton commencement, etc. 

Sequitur. 

Considéré ces choses ; 

Voy ta fragilité. 

Les princes et les roys, 

Grant pompes, grans arroys 
Tiennent en leur viuant. 
Mais, quant Dieu les appelle, 
On le traicte a la pelle 
Comme vng pour[e] seruant. 
En pou d’heure[s] les roses 
Ont perdu leur beaulté. 

Semblable : 

Donc, se tu veux venir 
A grant perfection, 

Et en portant ta croix 
Cheminer après moy, 

Comme bien diligent 
Pense de te abstenir 
De telle infection. 

Fay tant, se tu me croys, 

De viure sans esmoy. 

Ne tient compte de argent 
Pour le temps aduenir. 

Pren délectation 
A viure pourement, 

Ainsi que i’ay vescu. 

Fay distribution 
Du tien entièrement 
Iusqu’au desrain escu. 

Après Pexposition de rithme leonine et croisée et des maniérés 
de trouuer sa rithme, en disant que la plus noble et excellente 
rithme se faict de termes equiuoques, s’ensuit vne maniéré de 
rithme, quant le terme equiuoque termine vne ligne et iceluy 
terme equiuoquement pris recommence la prochaine ligne ; et est 
appellee ceste maniéré de rithmer rithme enchainee, et doibt 
estre ledict terme de deux syllabes du moins. 

Exemple : 

Contre le froit, la gelee et la ryme 
Rythme ne sert, non faict texte ne comme. 

Comme l’on voit, le froit croist ore a prime ; 

A prime sault le soleil de son somme. 

Somme il conuient faire bon feu' en somme, 

Somme de boys et gros chouquetz en bûche. 

Embûche n’ayt sur Seine ne sur Somme, 

Se homme les sçait, que on ne les desembuche. 

Mais est a entendre que l’en en peult faire de plus legiere 
equiuoque et en autant de maniérés comme il est ia déclaré en 
quantes maniérés l’en peult rythmer par equiuoque. 

Il en est vne plus basse enchaineure qui n’est que de mono¬ 
syllabes equiuoques, comme cy : 

L’Infortuné : 

Ainsi se font enchaînez vers 
Vers vifz engins, comme ie sens ; 

Sens ont comment anges bien clers 
Clers et luysans scientes gens, 

6 * 

Gens et plaisans, ainsy que dis. 

Dictz autieulx sont a faire fors 
Fors a ceulx qui y sont deduys. 

Deduys grans font iceulx accors 
A corps garnis de sens et plains. 

Plains s’en font et ditz a plaisance ; 

Plaisance est d’en faire a deux mains; 

Mains donc soient selon la puissance. 

Nota qu’il y a vne figure nommee anadiplosis, ou couleur de 
rethorique nommee gradation, qui recommence sa ligne par la 
fin de l’autre, mais a ce différé a enchaineure, car le terme n’est 
point equiuoque. 

Exemple de anadiplosis ou gradation : 

Vous amoureux qui requerez le temps, 

Le temps de may pour auoir voz plaisirs, 

Plaisirs et ieux d’accomplir voz désirs, 

Désirs d’amours, quant serez vous contens ? 

Aultre exemple de gradation : 

Saincte Equitaire vng diable prist, 

En le prenant el le batist, 

En le batant el l’enchaina, 

En l’enchainant el l’entraina, etc. 

Il est vne aultre figure nommee epanalepsis, qui se faict, quant 
le terme mesmes commence la ligne et la finist; mais il est pou 
en usage, comme cy : 

A l’assault, gallans, a l’assault I 
Armez vous tost, saillez armez. 

Charmez vous, soyez tous charmez. 

Briffault, allez deuant, Briffault. 

Rythme entrelachee se faict, quant on reprent les dernieres 
syllabes ou partie du terme pollisyllabe de la fin pour recommencer 
la prochaine ligne ensuyuant. Et est necessaire que ce que l’en 
reprent soit d’aultre signification au commencement qu’il n’estoit 
en fin de ligne. 

Et nota que la ligne ne se doibt point terminer par vng mono¬ 
syllabe equiuoque, car ce seroit enchaineure. 

L’Infortuné : 

D’entrelachez vers, plaisans, gracieulx 
Eulx et leur train se font de forme ainsi. 

Si sont plaisans ou melencolieux, 

Lieux ont tieux soit de ioye ou soucy. 

Si en traictez comme l’en peult congnoistre, 

Naistre il en peult termes de grant confort. 

Fort est vng pou et ainsi les commectre, 

Mettre on les peult touteffoys par déport, 

Port ou support de ioyeuse complaintte. 

Plainte s’en faict moult piteuse et dolente, 

Lente et lâche de douleur presque atainte, 

Tainte de deuil en douloureuse attente, 

Tente ayant cy de la forme présente. 

Aultre exemple : 

Cil qui veult paix et amour maintenir 
Tenir doibt foy et a nully contendre, 

Tendre a pitié pour a tous subuenir. 

Venir au point sans créature offendre, 

Fendre son cueur, par raison entreprendre, 

Prendre pour fin que mourir conuiendra ; 

Viendra le temps que a mort fault condescendre, 

Cendre serons et nul n’en reuiendra. 

Rithme annexe se faict, quant du terme dernier de la ligne l’on 
en reprent ou du commencement ou de la fin, ou tout auec 
addition d’aultres syllabes, pour changer terme et significat ou 
aulcunement différer. Et congnoist l’en la différence de rithme 
entrelachee et de annexe ; car entrelachee reprent vne ou plusieurs 
syllabes du terme derni[e]r, sans y riens adiouster, et de ce 
recommence sa ligne en differente signification, et annexe auec 
sa reprise faict addition d’aultres syllabes pour composer nou- 
ueau terme, et aucuneffoys sans grande différence de signifi¬ 
cation. 

L’Infortuné : 

Ainsi se faict rithme annexée, 

Annexant vers a aultres vers, 

Versifiee et composée, 

Composant telz motz ou diuers, 

Diuersement mis et repris, 

Reprenant la syllabe entière, 

Entièrement des vers compris 

Comprinse vers la desreniere, 

Desrenier vers ou diction 
Dictee, ou vers la fin changée, 

Changeant en variation 
Variablement arrengee. 

Rythme couronnée se faict, quant les deux derniers termes de 
fin de ligne sont equiuoques, ou que la penultime syllabe, ou 
plusieurs du plus, se reprennent pour composer vng aultre terme 
et d’aultre signification en fin de ligne que il n’estoit au terme 
precedent. 

Exemple. Moulinet : 

Guerre a faict maint châtelet let, 

Et mainte bonne ville ville, 

Et gasté maint gardinet net. 
le ne sçay a qui son plait plest, 

Ne a qui sa trenchefille fille ; 

Mais tousiours en sa pille pille. 

Poures gens sont détenus nudz ; 

Contre fortune ne peult nulz. 

Aultre exemple : 

Moy, malheureux, qui suis de complains plains, 

Confit en dueil et en ordure dure, 

Et pou ou néant, les maulx dont suis plains plains, 

Et voy en moy toute laidure dure. 

Parquoy d’enfer i’atens morsure seure, 

Car c’est le lieu ou sans pardon ardon. 

Helas ! Iesus, mon ame impure pure ! 

Mere de Dieu, pour moy procure cure, 

De mes pechez que i’aye par don pardon ! 

Après il est vne aultre plus basse couronnée, qui ne se faict 
pas sur les dernieres syllabes couronnées de leurs semblables 
syllabes, mais après les syllabes couronnées ilz adioustent vne 
syllabe ou plusieurs qui portent aultre fleur en ladicte couronne. 

L’Infortuné : 

Ces vers icy sont es cours couronnez 
Et par ainsy par leur droict nom nommez, 

Car ilz sont tous par bon ordre ordonnez. 

C’est sur la fin ou leur nom renommez 
Syllabes ont sans reditte redittes ; 

Les rithmes sont ainsi que on les faict faire. 

L’exemple est cy qu’en ce récit recites. 

Hz se doibuent par tel extraict extraire, 

Soit pour soûlas ou pour dure durté. 

Pour haultains faictz, comme pour gens gentilz, 

Ou pour ruraulx plains de fiere fierté, 

Ou aultre cas selon l’effect faictiz. 

Rithme rétrogradé s’ensuyt, quant les lignes sont terminées en 
masculine couppe et en fin de ligne, et que l’en peult com¬ 
mencer a la fin de la ligne en retournant en arriéré, ou en hault 
et bas, ainsy qu’il plaist au facteur. 

Cy après ensuyt rithme de lettres rétrogrades latin et françoys : 

Esse son soûlas, saïuos nos esse . 


Digitized by Google 



47 


Tout françoys : 

A mesure ma dame rusé m’a. 

Tout latin : 

Signa te signa temere me tangis et angis. 
Roma tibi subit[o] motibus ibit amor. 

Aultre exemple : 


Rimeurs 

nouueaux 

parfaictz 

ingénieux 

Plaisans 

en dictz 

en fais 

victorieux 

Facteurs 

royaulx 

des cours 

bien practiquans 

Bruyans 

exquis 

extrais 

par faire mieulx 

Puissans 

gentilz 

reflais 

debatz et ieux 

Sçauans 

assez 

de tours 

poetiquans 

Apris 

subtilz 

du cours 

rhetoriquans 

Venez 

rymez 

tousiours 

gardez bien l’art 

Le pris 

querez 

d’amours 

pour vostre part 

Tenez 

la fleur 

des motz 

prenez le don 

Le pris 

prisez 

secours 

gent et gaillart 

Prenez 

honneur 

cest los 

pour bon guerdon 


Nota qu’il est des lignes rétrogrades qui retiennent leur sub¬ 
stance, comme les exemples cy dessus le monstrent. Et les aultres 
la varient en sens contraire, comme cy : 

Gentilz Flamens, etc. 

Triumphamment querez honneur et pris. 

Desolez cueurs, meschans infortunez, 

Terriblement estes gallez et pris. 

Fouliez, coulez, pillez, passionnez 
Adnichillez, perdus, habandonnez, 

Chetifz, dolens, souuent auez souffrance. 
Voilez, singiez, noez, courez, venez ; 
Gentilz Flamens, ioignez vous auec France. 


Aultre exemple : 

Humilité. Desprises toi, ne pompes amer vueilles ; 

Prises chascun, ne mondain los accueilles. Orgueil. 
Charité. Aymé le bien, ne d’aultruy hay la gloire ; 

Le blasme tays, ne du mal fais memore. Enuie. 
Pacience. Pourchasse paix, iamais ne quier vengeance ; 

Chasse rigueur, ne de ire aye souuenance. Ire. 
Largesse. Donne du tien, ne retien ta substance ; 

Ordone bien, ne requier grant cheuance. Auarice. 
Diligence. Proesse fay, ne dormir trop toy laisse; 

Maistresse soit vertu, ne ensuy paresse. Paresse. 

Abstinence. Delices fuy, ne saouller trop desire ; 

Riche conuy hay, ne le corps soit sire. Gloutonnie. 

Chasteté. Continence maintien, ne fay laidure ; 

Conscience garde, ne ensuy luxure. Luxure. 

Il est vne plus petite maniéré de rétrograder ses lignes en pre¬ 
nant demye ligne entière rithmee, comme cy : 


L’Infortuné : 

Faicte est ainsy 
Forme plaisant 
Retraicte est cy 
Norme duysant 
D’entendement 
Tresgente sorte 
Prudentement 
En toute sorte 


Retrogradee 
Speculatiue 
Contregardee 
Consolatiue 
Belle est couleur 
Leçon tresduicte 
Telle a valeur 
Façon reduicte. 

Sumptueuse tour defensable, 
Secourable, eureuse, certaine, 
Vertueuse fleur odorable, 
Honorable, piteuse, humaine, 
Durable, fructueuse graine, 
Pure dame glorifiée, 

Curable ioyeuse fontaine, 
Cure m’ame purifiée. 


RYTHMES DE PLUSIEURS TAILLES 
ET BASTONS 


Rythme de deux et ar. — Baston. — Lay. — Virelay. — Rondeaux. — 
Rondeaux simples. — Rondeaux doubles. — Pastourelle. — Chappelletz. — 
Pallinode. — Epilogue. — Fatras picart. — Reffrain branlant. — De 
Ballades. — Septains. — Chanson. — Chanson de ricqueracque. — Champ 
royal. — Seruantoÿs. 


Après les especes ou maniere[s] de rithmer cy dessus declareez, 
lesquelles ont eu principallement regard en la rithme, fin et lisiere 
de ligne, tant en leonine que croisée, par l’ordonnance des syl¬ 
labes doulcement consonantes, il conuient parler des aultres 
especes qui ont regard a la taille, longueur et ordonnance des 
lignes des clauses et du nombre d’icelles. 

f 

Il est vne espece de rithme qui s’appelle deux et ar, pource que 
deux ou trois lignes de semblable longueur sont léonines, et celle 
qui croise est plus courte ou de semblable longueur, ainsi que est 
le Liure du gras et du maigre et Des quattre Dames maistre Alain ; 
et en faict Pen par bastons et sans bastons. 

Nota que le baston par plusieurs est entendu pour clause, et 
par plusieurs est entendu pour ligne de clause. 

Meschinot, par courte ligne et baston, id est clause : 

Princes et roys, qui estes hault montez 
En royaulmes, en duchez, en contez, 

Du hault degré fault que les pas comptez, 

Ou que a vng sault 

Vous cheez bas, sans que on vous donne assault. 

De tempérance vertu eureuse sault 
Et pas a pas chemine sans tressault. 

Conclusion : 

Voy qu’en ce monde n’a que confusion 
Et qui l’ensuyt n’aura infusion. 

Aultre exemple sans baston : 

D’ou vient qu’on ne se peult retraire 
Hors du cours, mais on cuide faire 
Tousiours mieulx. 

Contens sont de martire traire, 

Et ne voient point leur mal contraire 
De tous lieux. 

Qui ne meurt ieusne, il languist vieulx. 

Tant sont tous sotz et malheureux, etc. 

Aultre exemple de lignes égalés : 

Se tu veois dame ou damoiselle, 

Le beau vestement d’entour elle, 

Ses colliers et ses bons ioyaulx 
Te monstreront qu’elle sera belle 
A veoir de loing, mais n’est pas telle, 

Quant on voit de plus près ses peaulx, etc. 

Et generallement quasi toutes les farces que T en faict mainte¬ 
nant, et especialement tous les monologues Coquillart, sont prac- 
tiquez en deux et ar. 

Lay se faict de xn. iusques a xxx. lignes courtes et longues a 
la volunté, et de xn. clauses ou xm., le tout de deux lisières 
tant seullement, et les croise l'en, ainsy qu’il plaist, mais que 
la suauité se rencontre bien. Combien que es farces et moralitez 
il suffit de trois clauses de lay et virelay, et se font voluntiers 
de choses piteuses et regretz et de complainctes. Et peult l’en 
faire courtes lignes et longues, pource que en lay l’en ne traicte 
que matières de grande ioye ou de excessiue douleur, et, quasi 
comme en furie, les lignes sont ou courtes ou longues, a la 
volunté du facteur. 

L’Infortuné : 

Lommun lay par tel guise 
Et deuise 

Se faict comme ce couplet. 

Qui ceste forme pou prise 
Et desprise, 

La face aultre, s’il luy plaist. 

De douze coupletz est complect 
Et explect 

Vng bon lay, comme i’auise. 

De douze lignes amplé est 
Et replect 

De deux rithmes en deuise. 

Aultres formes de lay laisses 
Moult diverses 
De vingt lignes et de seize, 

Soit de ioyes, ou de leesses, 

Ou tristesses, 

Ou d’aultre chose qui plaise. 

Face qui veult a son aise 
Sans mesaise 
Ait aux anciens adresses. 

Que a maistre Alain l’en complaise 
D’ou l’on se ayse 
A tout propos sans renuerses. 

Maistre Alain : 

Trop est chose auanturee 
Prendre mort desnaturee 
Pour lotz de pou de duree 
Qui dechet, 

Car louenge procurée 

En tel mort deffiguree 
Est de leger obscuree, 

Et eschet 

Qu’en oubliance amuree 
Enuye desmesuree, 

Detraction coniuree 

L’homme enchet. 

Mais la bonté espuree 
A la vie mesurée 
De tout par reigle iuree 
Qui ne chet. 

Et de ceste taille i’ay veu lay de vu. lignes non croisee[s] et 
cestuy ne a que ni. 

Aultre exemple. Moulinet : 

Iustice. 

Couché ie suis au lict de desconfort. 

Confort 
Mont fort 

Me blesse en périssant, 
le vis enuis, car mon espoir est mort. 

La mort 
Me mort. 

le suis amoindrissant, 
l’amendris languissant, 
le languis gémissant, 
le gémis en plourant, 

le pleure en voye, 
le vis en empirant, 
l’empire en souspirant, 

Mort me desuoye. 

Mechinot. Lay de xx : 

Par voz guerres et debatz, 

Maint cabas 

Ont esté faitz hault et bas. 

Telz esbatz 

Sont trop grefz a soustenir. 

Le poure peuple en est las, 

Qui es laz 

D’ennuy se voit sans soûlas, 

Et dist : Las ! 

D’ou nous pourra bien venir ? 

Princes, ne pensez vous pas 
Le dur pas 

Ou mort plus tost que le pas 
Sans compas 

Vous veult faire conuenir. 

Pour patrociner voz cas, 

Aduocatz, 

Non cinq cens mille ducatz 
Au trespas 

Ne vous sçauront subuenir. 

Lay de xxxvi. lignes et trois lisyeres de Maistre Alain 

Dieu ! comment se peult il faire 
Q.ue homme se veult tant meffaire 

Et par erreur contrefaire 
La noble loy de nature 
Qui tel cure 
Prent a le faire durer, 

Que pour son mondain affaire 
Ou tousiours a a reffaire 
Luy mesmes se veult deffaire 
Par mort et desconfiture, 

Par iniure 

Ou par faulte d’endurer ? 
Pourquoy rompt il la ioincture 
De si digne créature 
Que Dieu fist a sa figure 
De l’eternel exemplaire 
Pour luy plaire 
Par son sens a mesurer ? 

Helas! trop se desnature 
Qui se liure a pourriture 
Et son ame a l’aduanture, 
Quant infortune contraire 
Le faict traire 
A son corps défigurer. 

C’est contre Dieu procurer, t 
Au sainct Esprit murmurer, 

Et charité foriurer. 

Et de grâce soy retraire, 

Et fortraire 

De glore qui tousiours dure. 
C’est contre soy coniurer, 

C’est raison desmesurer, 

C’est du tout auanturer 
Pour le moins le necessaire, 

Loy substraire, 

Et estre au cresme pariure. 

Nota que le traicté maistre Alain que l’en appelle le Lay de paix 
eureuse, n’est point proprement lay, car il y a aultres clauses ou 
bastons que de lay, et de differentes lisières, mais il est appellé le 
Lay de pais , pource qu’il y a plus de clauses de lay qu’il n’y a de 
virelay ne de leonine. 

Virelay est semblablement faict et varie comme lay, excepté 
que voluntiers se faict de courtes lignes, et se faict de léonines et 
croisées, et den. lisières etxn. clauses comme lay; et qui change 
lisiere ne faict pas le mieulx, et qui change ligne ou rithme, il 
s’appelle ouuert, et qui ne change rien, il se appelle clos en fin 
de clause : parquoy il faict clos et ouuert qui veult. 

Exemple. L’Infortuné : 

Virelays ioyeux, 

Gentilz, gracieux 
Et mélodieux, 

Tout ainsy se font, 

Comme es vers tieux 
En maintz diuers lieux 
De gens curieux, 

Qpant cueur d’amant ont, 

Car en dueil confont, 
Remply trop parfont, 

Ou quant ioyeulx sont 
Dis telz propres font. 

Aultre exemple par l’Infortuné : 

Par telle maniéré 
Ioyeuse et legiere, 
Virelays ainsy 
Se font par priere, 

Ou aultre matière 
De ioye ou soussi. 

Il se faict aussi 
Comme voyez cy. 

Et si dis arriéré 
Plus abunde, et si 
Mieulx vault par tel si, 
Quant forme est entière. 


L’Infortuné : 


De bastons croisez, 

Comme ie demonstre, 

Se mieulx n’aduisez, 

Par ces vers vous monstre. 

Selon le plaisir 
Ou l’entendement 
Ou le bon désir 
Se font rondement, 

8 * 

Comme ie dénombré 
Par vng seul couplet 
Ou n’a point de nombre, 
La volunté est. 

Mais ceulx qui bien font 
Virelays parfais, 

Douze clauses ont, 

Quant ilz sont bien fais, 
Le couplet estant 
De xii. lignettes. 

Ainsi les mettant 
Ilz sont mignonnettes. 


Maistre Alain. Clause de xx : 

Qui pourroit descripre, 
N’a compter suffire 
Tout ce qui des[c]ire 
Et a meschef tire 
Nostre humanité. 
Couroux nous martire ; 
Faueur, hayne ou ire 
Nuisent a eslire, 

Penser, faire ou dire 
Ce qu’est vérité. 
Infelicité 
Et aduersité, 

Sans auctorité, 

Font la probité 

Des meilleurs despire, 
Et nécessité 
En mendicité 
Mect fragilité 
En prolixité, 

D’ou le sens empire. 


Exemple, maistre Alain, de xxim : 

Se tu veulx hault aduenir 
Et de meschef reuenir, 

De tes faictz bien conuenir 
Et au plus fort paruenir, 

De bon espoir aduenir 
Pour plus acroistre ton bien 
De Dieu te fault souuenir, 

Peine et cure soustenir, 

A rien vain ne te tenir, 

Ton sens trop ne détenir, 

Ne fortune maintenir 

Qui est faincte et ne peult rien. 

A aultruy ayde du tien, 

Aduise qui te dict bien, 

Croy conseil et le retien, 

Et de ire tost te reuien. 

Aymé les bons et soustien 
Pour meilleur en deuenir. 

De flateurs loingtain te tien, 
Tous tes amys entretien, 

Sur ta garde te maintien, 

Ton secret dos contretien 
Prez du lyon batz le chien : 

Ainsy te doibz contenir. 

Aultre exemple par maistre Alain de xlii. lignes 

O haulte vertu diuine, 

Soubz qui s’abesse et encline 
Estude, sens et doctrine 
D’entendre si haultement ; 

O clarté qui enlumine 
Quant raison fault et décliné 
En oppinion indigne, 

Tu vins du hault firmament 
Pour donner soulaigement 
A humain entendement, 

Et oster l’empeschement 
Du charnel encombrement 
Qui trouble le iugement 
Par son imperfection, 

Et mect son intention 
En argumentation 
Pleine de déception. 

Mais ta grant perfection 
Surmontant oppinion, 

Donne ferme adhesion 
Dont le cueur se détermine 
A Dieu qui tout examine, 

Ou science naist et fine, 

Comme la source et la myne, 

Le fondement, la racine 
Et la puissante medecine 
Qui l’esperit purge et affine 
Par diuin eslieuement, 

Et luy donne exaulcement, 

Sur son propre sentement, 

Sans prendre aultre fondement, 
Sillogisme ne argument, 

Fors par le lieu seullement 
D’auctorité qui ne ment 
En qui du tout nous fion ; 

Car loy ne religion, 

Ne vers Dieu deuotion 
Sans toy ne vault mention ; 
Mais par ta prouision 
Le croyons sans vision 
Iusqu’a la fruiction 
De sa maiesté benigne. 


Et nota que Moulinet, excellent orateur, en la pluspart de ses 
ouurages, a plus tenu forme de lay et virelay que aultre espece, 
combien que il les ait escriptes en clause de vin. lignes. 


Exemple en sa Resourse : 

Vérité parle aux princes. 

Estes vous Dieux ? Estes vous demys Dieux, 
Argus plains d’ieulx, ou anges incarnez? 

Voz peres tieux furent nobles gentieux, 

D’humains hostieux en ses preterins lieux, 

Non pas aux cieulx, mais tous de mere nez. 

Bastez, tonnez, combastez, bastonnez # 

Et hutinez iusques aux testes fendre ; 

De mort mourrez, nul ne s’en peult deffendre. 

Exemple de lay en son Temple de Mars : 

Que gaignez vous a suyr guerre dure 
Sinon froidure, vous champions gentilz ? 

Ne sçay comment corps et teste vous dure 
De chault, d’ordure, de pouldres et d’ardure, 

De morfonture et de maulx plus de dix. 

Et si vous dictz que Mars donne toudis 
Froit aux gentilz, aux chetifz fiebure et toux. 

Impossible est de bien complaire a tous. 

Rondeaulx se font a la volunté du facteur tout en rithme léo¬ 
nine qui croise par tel si que le premier baston ou clause première 
doibt estre entier et parfaict et conclud en sa substance, ainsy 
comme se aultre chose ne venoit après, et puis doibt ensuyuir 
vng demy couplet de semblable clause, longueur et lisiere de la 
moictié du premier couplet, et puis doibt auoir vne aultre clause 
toute semblable a la première. 

Et nota que ie ne mectz point de différence entre clause, cou¬ 
plet et baston, pource que toute clause et couplet se appellent 
baston en puy, mais le plus commun baston n’est pris que pour 
vne ligne de clause. 

Item, qui veult faire rondeau, il le doibt faire rond, c’est a dire 
qu’il doibt garder nécessairement que les fins et sentences de la 
demye ou dernieres clauses soient si subtillement practiquees auec 
le commencement de la première clause, que il semble que la pre¬ 
mière clause soit necessaire pour conclurre en sentence, et que 
de eulx mesmes ilz soient concludz et portent sentence parfaicte 
sans reprendre le commencement de la première clause, car tout 
rondeau doibt estre clos en soy, c’est a dire chascune clause doibt 
estre de sentence parfaicte sans rentrer a la première partie du 
rondeau. Le rondeau aussi doibt estre ouuert, c’est a dire que les 
fins des deux dernieres clauses soient suspens et contenues en 
substance auec la première partie du premier couplet. 

L’Infortuné déclaré aulcuns termes par lesquelz on ne doibt 
point commencer rondeau, pource qu’ilz sont tresdifficilles a 
recueillir substance, mais tous termes sont louables a qui l’en les 
applique. 

L’Infortuné : 


Par et , pour, mais , donq, par, car, quant , 
Ne se doibt rondeau commencer. 

Qui ne sçait son faict despenser 
A bien conclurre et rimacer, 

Ou de plat fauldra ou de cant. 

Acteurs seront celuy mocquant 
Qui rondeau cuidera passer, 

Sans bien rentrer et compasser. 

Par et, etc. 

Plusieurs s'abusent en pensant 
Que rondeau soit bon pour rentrer, 
Mais non chascun couplet porter 
Doibt sens parfaict et suspenser 
Clos et ouuert non suspensant. 

Par et, etc. 


Exemple de rondeau clos et non ouuert : 


Se tu veulx, tu m’aymeras, 
Et ie vueil, ie t'aymeray; 
Aussi bien m’aduiseray 
Comme tu te aduiseras. 

Se tu dis que non feras, 
le te dictz donc non feray. 
Se tu veux... 

Quant m’amye tu seras, 
Ton amoureux ie seray. 
Tout ainsy m’en passeray 
Comme tu t’en passeras. 

Se tu veux... 


Clos, pource que «non feray» 
et « se tu veulx » ne contiennent 
point bonne substance. 

Clos, pource que ilz portent 
leur substance et fin de eux 
mesmes, sans eux arrondir 
auec « Se tu veulx. » 


Aultre exemple de rondeau ouuert et non clos : 

Se ie feusses mort auec elle, 

Au mains fut ma douleur mortelle 
Loing de moy qui en moy habite ; 

Mais ma douleur est si mauldicte 
Qu’en la fin me sera bien felle. 

Il me fault pour l’amour de celle Ouuert et non clos pource 

A qui i’estoye, que ie celle que sans reprendre « Se ie 

Plusieurs maulx dont ie feusses quicte, fusse mort auec elle, » la sen- 
Se ie feusse mort... tence ne seroit point parfaicte. 


Parquoy ie me plain et appelle Ouuert, car la demiere ligne 

De la mort qui tant est cruelle ne feroit point sentence sans 

Quant de moy prendre ne s’aquitte, reprise de la première ligne. 

Car elle me eust donné l’eslitte 
Des souhays et ioye nouuelle, 

Se ie feusse mort... 


Exemple de rondeau clos et ouuert : 

Paracheue ton entreprise 
Que tu as contre moy emprise, 
Fortune aduerse ; 

De ton dard a coup me trauerse, 
Car mieux mourir que viure prise, 
Tant me es diuerse ! 

Puis que tu es de mal aprise, 

Ne laisse point de moy ta prise. 

Tost me renuerse. 
Paracheue... 

Que tu as... 

Fortune... 

A toy résister ie n’aduise. 

Choulle moy du tout a ta guise ; 

Vers moy conuerse ; 
Espand ton venin et le verse 

Sur moy ; ia n’en seras reprise, 

Dame peruerse. 

Paracheue... 

Aultre exemple de rondeau clos et ouuert : 

Se i’ay vostre grâce requise, 

Et ma volunté s’est submise 
A vous aymer plus que nulle ame, 

Ce a esté en espoir, ma dame, 

Que mieulx vostre doulceur m’en prise 

Combien que soit haulte entreprise ; 

Mais touteffoys, quant ie m’aduise, 

Il ne vous peult tourner a blasme, 

Se i’ay vostre grâce... 

Vostre honneur point n’en amenuise. 
Vous n’en debuez estre reprise, 

Se moy ou vng aultre vous ame ; 

Et ia n’en perdrez sur mon ame 
Vostre liberté et franchise, 

Se i’ay... 

Aultre rondeau : 

Vueillent ou non mesdisans enuieux, 

Pucelle suis et demourray pucelle ; 

Et si m’a mis le laict en la mamelle 

Le plus beau filz qu’on vit onc de deux yeulx. 

Le Dieu d’amours a bien voulu de cieulx 
Me venir veoir, tant luy ay semblé belle. * 

Vueillent ou non... 

Il est mon filz, mon pere et Dieu des Dieux. 

Sa mere suis, sa fille et son ancelle, 

Et oultre suis sur toutes femmes celle 
Q,ue par amours iamais il ayma mieulx. 

Vueillent ou non... 

Nota que le moyne Alexis n’a point faict ce dernier couplet, 
mais aultres en approchant au plus prés ont mis ceste clause. 

Aulcuns rondeaux reprennent la moytié de la première ligne, 
laquelle bien rencontrée auecques la couppe, c’est a dire le demy 
coupplet, elle faict plaine clause entière, et les aultres se aron- 
dissent auec la première ligne, et les anciens auec la moytié de 
la première ligne et tout a la volunté du facteur, mais le plus 
noble est a celuy qui remple tout. 

L’Infortuné : 

La moytié du couplet premier 
Se doibt en tous rondeaux reprendre, 

Soit pour rigle ou par art sommer 
La moytié. 

Par cest art aussi coustumer 
Sentence parfaicte doibt prendre 
La moytié. 


Digitized by Google 



68 


Rondeau de vne lettre ou de vne syllabe de vng terme ou de 
plusieurs a la volunté. Et nota : le plus long terme en nostre 
vulgaire n’est que de six syllabes comme « prenostication, dissi¬ 
mulation, reuerberation. » 


Rondeau de lettres 

g c 
m i 

o b 
g c 
t t 
r i 

g c 
m [i] 


Rondeau de syllabes 

le 

dy 

que 

ie 

le 

vy 

ie 

di 


Rondeau par l’Infortuné qui se peult plaindre : 

Maintz hommes poinct malle fortune ; 
Elle presse, puys elle abesse. 

Est elle point des malles Pvne ? 

Maintz hommes poinct, etc. 

Tant en cressant que plaine lune, 

Par le monde bas elle presse. 

Maintz hommes, etc. 

Aultre exemple faict en rebus 

: 

La 

GG. W. qui est S. X 

Ihesus, qui est lassus es cieulx, 

las 

Vueille muer doeul en 

Vueille muer doeul en soûlas 

A. xvi. M. IL beau sire di. X. 

A ses amys, beau sire Dieux, 

G G. VV. 

Ihesus. 

Pour le seruir de mi. X. M. X. 

Pour le seruir de mieux en mieux, 

M. 0 O. deuotz sans nul re las 

En motz deuotz sans nul relas 

GG. VV. 

Ihesus. 

Item, les vngz rondeaulx se appellent simples, comme ceulx 

de deux lignes en clause entière, 

et c’est le viel ieu. 

Grant Guillaume : 


Margot, 

Les coudions Lucas 

M’amie, 

M’ont cousté xx. soulz ; 

Vng mot, 

C’est vng piteux cas. 

Margot, 

Les coudions... 

Si sot 

Pleust a Dieu que nos cas 

Que on rie, 

En feussent bien soulz. 

Margot, 

Les coudions, etc. 

M’amie. 


Grant Guillaume : 

Se ie n’ay du pain de chapitre, 
le ne chanteray plus en cueur, 

Ne diray leçon ne epistre 
Se ie n’ay, etc. 

Car en montant en ce pipiltre 
Me pourroit bien faillir le cueur 
Se ie n’ay, etc. 

Les aultres rondeaux sont doubles, qui sont de quatre lignes 
du moins et de sept du plus en clause entière, et se font lays en 
chaines equiuoques, etc., a la volunté du facteur. 

L’Infortuné : 

Vng coupplet de rondeau peult estre 
De sept lignes, comme apparoistre 
En cest estre 

Se peult cy, quant il est layé 
Ou quant il est virelayé 
Pronuncé ; 

Aultrement ne se peult commectre. 

De ce rondeau la forme et l’estre 
Nous demonstra nostre bon maistre 
Et ancestre 

Maistre Alain, tel l’a commencé. 

Vng coupplet... 

Rondeau plus long ne soit de mectre, 

Mais bien proprement se peult mectre 
Et permectre 

De cinq en trois versifié, 

Comme est dessus spécifié, 

Notifié, 

A qui vouldra s’en entremectre. 

Vng coupplet, etc. 

Aultre exemple : L’Infortuné : 


Rondeaulx partis, 

Rétrogradez 

Cy espartis, 

Clers entendez 

Notez ainsi 

Soient longs ou cours 

Sans grant soussy, 

Pour gens de cours 

Bien impartitz, 

Droict concordez 

Plaisans faictifz, 

Contregardez 

Doulx et traictifz 

Bien regardez 

Pour cueur transy, 

De ses amours 

Rondeaux partis, etc. 

[Rétrogradez, etc.] 

Beaulx dis gentilz 

Bien recordez 

Ioyeux subtilz 

Et droict gardez 

Dictez sans sy 

Selon le cours 

Bien faictz aussi 

De beau recours 

Pour aprentiz 

Doulx accordez 

Rondeaux... 

[Rétrogradez, etc.] 


Bergerette est en tout semblable a Tespece de rondeau, excepté 
que le couplet du meilleu est tout entier et d’aultre liziere ; et le 
peult l’en faire d’aultre taille de plus ou moins de lignes que 

le premier baston, ou semblable a luy. Et doibt estre close et 
ouuerte, ou en tant de maniérés comme de rondeaux. 

L’Infortuné : 

Le dict de gente bergerette, 

Affin qu’il soit plus aggreable 
Et notable, 

S’il est layé est amyable, 

Plus vaillable, 

Comme en cette forme decrecte. Clos 

La façon aussi plus aggree 

A aulcuns, si est plus plaisante 
Et duysante, 

Car par ainsy est conuenante, 

Mieulx sonnante 

Et a plus grant doulceur monstree. 

Le dict... 

Quant celuy dicté bien l’en frette 

Et de doulce rithme est traictable 
Çonuenable. 

Il rend vng cueur bien pitoiable, 

Misérable, 

Courtoysie ou leesse preste. 

Le dict, etc. 

Aultre exemple : 

Quant l’amoureuse et l’amoureux 

S’esbatent jour et nuyct ensemble, 

Iugez, amans, qu’il vous en semble. 
Telz gens sont ilz pas bien eureux? 

Leurs cueurs sont tost de ioye remplis ; 
Leurs douleurs sont tantost passez ; 
Leurs vouloirs sont tost accomplis ; 
Leurs grefz maulx sont recompensez, 
Quant l’amoureuse... 

Haa ! Que c’est vng déduit ioyeux. 

Il n’est deduyct qui luy ressemble, 

Car le doulx baiser si assemble 
Le ieu d’amer tresgracieux. 

Quant l’amoureuse... 

Aultre exemple. Busnoys : 

Cent mille foys, le iours du moins, 
le me souhaite o vous, ma dame. 

Las î vous verriez, sur mon ame, 

Vng douloureux remply ‘de plains. 

Haa î ie ne puis auoir nul bien : 

Àinsy l’auez vous ordonné. 

Le mal que i’ay vous sçauez bien 
Que pour vous m’a esté donné 
Cent mille foys. 

Puisque de douleur ie suis plains 
Force est que la mort ie reclame 
Bien souuent sans reconfort, dame. 
Ainsi tout seullet me complains 
Cent mille foys. 


• 'i 


Ouuert 


ic* 


i 

Pastourelle garde par tout l’art des champs royaulx, excepté 
que ses bastons ou lignes ne sont que de huit sillaibes en mas¬ 
culin, et peult auoir clause iusques a xvi. lignes ; et fault cinq 
clauses et l’enuoy et pallinod, comme a champ royal. Recours 
audict chappitre. 

Chapelés se font proprement comme rondeaux cloz et ouuers, 
mais ilz se doublent en toutes façons ou se renuersent, qui est le 
plus magestrallement faict; et en peult l’en faire comme de 
rondeaux et de telle taille que l’en veult, mais que le tout soit 
doulcement assouuy. 


Chapelet 

Pour le mieulx faictes reuerence 
Aux vielz rempliz d’entendement. 
Retenez mon enseignement, 

Se vouliez auoir sapience. 

Aux vielz est deue obedience; 

On ne sçauroit dire aultrement. 
Pour le mieulx, etc. 

Aux vieulx, etc. 

L’honneur vous reuient proprement, 
Quant vous leur donnez audience. 
Retenez, etc. 

Se vouliez, etc. 


Chapelet renuersé 

Se voulez auoir, etc. 

Retenez, etc. 

Aulx vieulx, etc. 

Pour le mieulx, etc. 

Quant vous leur donnez, etc. 
L’honneur vous reuient, etc. 
Se voulez auoir, etc. 

Retenez, etc. 

On ne sçauroit dire, etc. 

Aux vieulx est deue, etc. 

Aux vieulx, etc. 

Pour le mieulx, etc. 


il 

C’est la paix de la conscience ; 
C’est vostre bien tresgrandement. 
L’en vous fera pareillement, 
Quant vielz serez en decadence. 
Pour le mieulx, etc. 

Aux vieux, etc. 

Retenez, etc. 

Se voulez, etc. 

Du temps de la vostre innocence 
Ilz vous ont nourris doulcement. 
Recongnoissez pareillement 
Leur antiquité et prudence. 

Pour le mieulx... 

Aux vieulx... 

Retenez... 

Se voulez... 

Pour honneur de sens et science 
Honorer les fault haultement. 
Pour le mieul*, etc. 

Aux vieulx, etc. 

Faictes tost leur commandement ; 
Aprenez leur expérience. 

Retenez, etc. 

Se voulez, etc. 


Quant vielz serez, etc. 

L’en vous fera, etc. 

C’est vostre bien, etc. 

C’est la paix, etc. 

Se vouliez, etc. 

Retenez, etc. 

Aux vielz, etc. 

Pour le mieulx, etc. 

Leur antiquité, etc. 
Recongnoissez, etc. 

Ilz vous ont, etc. 

Du temps, etc. 

Se voulez... 

Retenez... 

Aux vielz... 

Pour le mieulx... 

Apprenez leur, etc. 

Faictes tost, etc. 

Se voulez, etc. 

Retenez, etc. 

Honorer les fault, etc. 

Pour honneur de sens, etc. 
Aux vieulx, etc. 

Pour le mieulx... 

Obaissez en pacience, 

S’ilz vous corrigent rudement; 
Respondez les treshumblement, 
En leur donnant pleine audience. 
Pour le mieulx... 

Aux vieux... 

Retenez... 

Se voulez... 


En leur donnant, etc. 
Respondez les, etc. 

S’ilz vous corrigent, etc. 
Obaissez... 

Se voulez, etc. 

Retenez, etc. 

Aux vieux, etc. 

Pour le mieulx, etc. 


L’Infortuné donne exemple par rondeau simple, comme il 
s’ensuyt : 

' Chappellès sont rondeaux doublez, 

Ainsi comme les maistres disent. 

A rien ne sont mieulx resemblez, 

Chappellès, etc. 

Rondeaux deux foys bien redoublez 
Par telle forme se conduisent. 

Chappellès, etc. 

Ainsi, etc. 

Dictez vous de fruictz ou de blez 
Ou d’amours, ainsy se produisent. 

Chappellès, etc. 

Ainsi, etc. 

Plaisans motez bien assemblez ; 

Chappellès, etc. 

Ioyeux ou de soucy comblez 

Comme cy ainsi se réduisent. 

Chappellès, etc. 

Ainsi, etc. 

Pallinode est terme grec qui signifie semblable consonance ; 
lequel terme noz peres ont appliqué en cest art en deux maniérés, 
c’est assauoir pour les dernieres lignes de champ royal, qui se 
reprennent a chascune clause, et sont appellees le pallinode, et 
en ballade l’en les appelle refrain, et en ce présent lieu pour 
espece distincte et differente des aultres especes; et est ceste 
forme de pallinode assez prez semblable a l’espece de chappellet 
et n’y a différence sinon que le chappellet se practique et despend 
du rondeau, et la forme de pallinode se practique sur vne clause 
de lay ou virelay communément, ou sur aultre clause de quelque 
aultre espece de douze lignes, ou plus ou moins a la volunté du 
facteur, mais que il y ait tousiours trois ou quattre ou plusieurs 
lignes closes et ouuertes, pour bien doulcement rentrer, ainsi 
qu’il est dit du rondeau. 

Exemple : 

Royne des cielz, tresuierge mere, 

Fille au pere 

De ton filz, nostre rédempteur, 

Celle par qui toute lumière 
Nous esclere 

Par la bonté du plasmateur ; 

Vers toy ie vien, poure pecheur, 

Le greigneur 

De iamais plain de vitupéré, 

Te suppliant du bon du cueur 
Par doulceur 

Qu’il te plaise oyr ma priere. 

Tu es sur toutes singulière, 

Et première 

Aux sainctz cielz en grant resplendeur. 
Pardonne moy, ma dame chere, 

Se me ingéré 

Parler de toy, c’est par honneur. 
Royne des cieulx... 

Fille au pere 
De ton filz... 

Tu es es cielz royne emperiere, 
Tresoriere, 

De tout bien tu portes la fleur, 

Celle par qui... 

Nous esclere 
Par la bonté, etc. 

Tu es vers Dieu le directeur 
Et mireur 

Ou pécheurs ont grâce planiere. 

Vers toy ie vien... 

Le greigneur 
De iamais, etc. 

Ton cher filz me soit pardonneur, 

Et donneur 

De pardon a ma fin demiere, 

Te suppliant... 

Par doulceur 
Q.u’il te plaise... 

I’ay péché en mainte maniéré, 

Rude et fiere, 

Encontre de mon créateur. 

Plaise toy que vers toy ie quiere 
Et acquière 

Remission pour ma douleur. 

Car en toy il n’y a rigueur, 

Ne fureur, 

Mais de toulte doulce maniéré. 

Porte donc a Dieu ton seigneur 
Ma clameur 

Que ma fin ne me soit amere 
Royne des cielz... 

Fille au pere, etc. per totum . 

Aultre exemple de palinode par lTnfortuné : 

Precieuse fleur virginale, 

Tresfealle, 

Vierge de grant grâce remplye, 

O ma deesse imperialle, 

Parciale, 

De tout don de grâce garnie, 

Saincte Barbe, es de Dieu amye, 
Tresmunye, 

De la vertu celestialle. 4 , 

Tu, après la vierge Marie, 

Es cherye 

Des vierges la plus principale. 


De mort subite et infernale, 

Vile et salle, 

Deffens moy, que ie ne perye, 

Et de tempeste accidentale, 
Desloyalle, 

Treshumblement, dame, t’en prie. 
Precieuse... 

Très fealle 
Vierge, etc. 


Tresnotable dame et reale, 
Spéciale, 

Fille au roy de Nycomedie, 
O ma deesse... 

Parciale 

De tout don, etc... 


Fay qu’a ma fin point ne desuie 
De ma vie, 

Sans confession intégrale, 
Saincte Barbe... 

Tresmunie 
De la vertu, etc. 

Prerogatiue et seigneurie 
As merie 

Par grant grâce generale. 

Tu, après, etc. 

Es cherie, etc. 

Des vierges, etc. 

Vueillez amender ma vie malle, 

Qpi loyalle 

N’a pas esté, ie t’en affie, 

Mais remplie de scandale, 

Non egalle 

A vertu qui te sanctifie. 

La grâce ne soit impartie, 

Chere amye, 

De la puissance orientale, 

Que mon ame, ie te supplie, 

Soit rauye 

Auec toy en la fin finalle. 

Precieuse fleur... per totum. 

Aulcuns acteurs ont voulu dire que bergerette, chappelet et 
palinode sont rondeaux, et que ce ne sont point especes diffe¬ 
rentes, et que bergerette et chappellet n’est aultre chose que 
rondeau double, et palinode simple rondeau ; mais il me semble 
que rondeau ne se reprent que a vng demy baston semblable a la 
moytié du premier baston du rondeau, et a ce différé bergerette 
a rondeau qui prent pleine clause d’aultre taille et lisiere, et chap- 

pellet différé a rondeau par ce qu’il reprent oultre le rondeau la 
moytié derniere du premier baston, et se il se redouble en telle 
maniéré qu’il plaist au facteur. 

Item, palinode se faict de douze lignes, ou plus ou moins, et 
rondeau ne peult passer sept ; et différé palinode au chappellet, 
car chappellet couppe et reprent sa première clause a deux foys, 
et pallinode la reprent a un. foys ou plus par trois lignes ou deux, 
ou ainsi qu’il plaist au facteur de varier l’espece. 

Epilogue est vng terme grec qui signifie récapitulation ou 
reprise des choses deuant dictes, ainsi nommee par noz peres 
espece ou maniéré de rithmer, que les Piccars appellent en leur 
langage fatras ; et se faict de xi. lignes communément, mais on 
les peult faire plus ou moins, nom per, courtes ou longues, et 
tant de clauses que toute la première clause soit épilogue ; et 
conuient reprendre la première ligne pour tierce ligne, et la 
seconde au dernier, qui ne vouldroit doubler ses lignes, et tous- 
iours recommencent baston par la ligne que l’en fine, et la 
subséquente pour la seconde ligne qui fera la fin pareillement, et 
ainsy iusques en la fin de la première clause. 

Et n’y a que deux lysieres ou sortes de rymer, combien que 
plusieurs ne font que six bastons, ou ainsy qui leur plaist, pour 
euiter prolixité. 

L’Infortuné : 

Tout ainsy se faict epylogue, 

Ou fatras, comme ie l’applique. 

Tout ainsi se faict epylogue 
Soit en forme de monologue 
Ou par maniéré de dupplique. 

Tout ainsi qu’il plaist au prologue 
Parler peult ou par dyalogué, 

En ce ne fault point de répliqué. 
Mais qu’on ne soit tant fantastique 
Ou de presumption si rogue 
Qji’a son propre sens on desrogue. 
Epylogue donc se explique, 

Ou fatras, comme ie l’applique. 

Aultre exemple : 

le te pry, saincte Catherine, 

Impetre pour moy vers Dieu grâce, 
le te pry, saincte Catherine, 

Fay tant a la bonté diuine 
Qye tous mes pechez elle efface. 
Deffendre me peult de ruyne 
Et que l’ennemy ne domine 
Dessus moy qu’il ne me mefface. 
Demande a Dieu, pren ceste audace, 
Que i’aye par don, ains que ie fine, 
De pleurer, mes pechez espace, 
le te supply, vierge benigne 
Impetre pour moy vers Dieu grâce. 

Impetre pour moy vers Dieu grâce, 
le te pry, saincte Catherine, etc. 

L’amant doibt faire bonne chere, 

A ce iour de sainct Valentin. 
L’amant doibt faire bonne chere 
Pour l’amour de sa dame chere ; 
Car, s’il entent bien son latin, 

D’elle ne sera point arriéré ; 

Mais se doibt de pensee entière 
Apparoir soir et matin, 

Et luy manier le tetin 
Pour foullier en sa pennetiere. 

Se ce non, le mal sainct Quentin 
Parmy se bredale le fiere 
A ce iour de sainct Valentin. 

A ce iour de sainct Valentin 
L’amant doibt faire bonne chere, 

A ce iour de sainct Valentin. 

Guillot, Arnoul, Sohyer, Betin, 

Ou aultre sans faire priere 
Doibt taster des biens du crétin 
De se dame, c’est la maniéré, 
Combien qu’elle soit grande et fiere. 
Et fut elle vestue de satin 
Si doibt el leuer la crouppiere, 

Car sans estre villain matin 
L’amant doibt faire bonne chere. 

L’amant doibt faire bonne chere 
Pour l’amour de sa dame chere, 

Car s’il entent bien son latin, 

L’amant doibt faire bonne chere 
Pour l’amour de sa dame chere, etc. 

Iusques a la fin de clause ; et est a garder expressément que 
chascune ligne ayt sa sentence parfaicte et bien rentraincte. 

Reffrain branlant ou voilant se faict, quant les lignes se croysent 
en rithme de vne mesme ou diuerse mesure; mais la derniere est 
en reffrain, et fault du moins quattre lignes en clause. Et vault 
autant a dire reffrain comme pallinode, mais l’en dict voluntiers 
reffrain en ballade et pallinode en champ royal. Combien que 
forme de pallinode soit ia desclaree qui en sa pleine clause pre¬ 
mier, moyen et fin cherche pallinode; mais reffrain branlant, 
ballade, champ royal ne cherche reffrain que la fin, et faict l’en 
six ou huyt clauses de reffrain voilant, ou autant que Yen veult, 
et tout de diuerses lisières, rien gardé que le reffrain. Et se puent 
faire de toutes tailles et a conuenience a vne figure de metha- 
plasme que l’en appelle epymone, ou a vne couleur de rethorique 
nommee répétition. 

Exemple de quattre lignes : 

Faulte d’argent c’est douleur nompareille. 

Mourir m’en voys, et tient tant seullement 

Que ie n’ay rien fors la puce en l’oreille ; 

Et tout me vient par deffaulte d’argent. 

le suis tout nud, aussi nud que le ver, 
Et n’ay sur moy vng poure abillement. 
le meurs de froit, et si n’est point yver; 
Et tout me vient par deffaulte d’argent. 

De six lignes : 

Mauldit sois tu, se tu te fains, 

Petit Iehan, pour faire reffrains 
De six lignes tant seullement. 

La façon en est bien legiere. 
le t’en monstre cy la maniéré ; 

Fay comme moy pareillement. 

Se tu regardes bien ton point, 

Deux lignes ne se croisent point ; 

La tierce s’assiect tellement 
Que contre le reffrain se croise. 

Se tu te veulx garder de noyse, 

Fay comme moy pareillement. 


De sept lignes : 

Tu peulx croiser comme i’ay dict, 

Tes lignettes, 

Court et long a ton appétit, Semblable mesure. 
Bien doulcettes. 

Mais pour bien rithmer seullement, 

A la plaisance des fillettes, 

Fay comme moy pareillement. 

De huyt lignes : 

Les coupletz de demy douzaine 
L’en doibt faire de telle sorte, 

Ou huyt en ceste forme plaine 
Qjji sa demonstrance porte. 

Ainsy comment icy appert, 

Plusieurs gens les vont appellans 
Reffrains saillans, mais, d’homme expert, 

Ces dictz cy sont reffrains voila ns. 

Ces coupletz sont sonans vm. lignes ; 

Aulcuneffoys n’en ont que six, 

Ou quant ainsy comme ie signes, 

Et que voyez mes dictz assis, 

Des vers lesquelz ie speciffie, 

Croisez sont et entremeslans. 

Retenez ce que ie notiffie 

Ces dictz cy sont reffrains vollans. 

Ballades se font de huyt lignes pour clause et huyt syllabes en 
masculin pour ligne. Et doibuent estre trois clauses de semblable 
lisiere ou rithme et semblable reffrain pour derniere ligne, lequel 
doibt estre masculin auec demye clause de semblable ou aultre 
lisiere aux quattre dernieres lignes, qui s’appelle l’enuoy, ou le 
prince, pource que, en tenant le puy de ballades, voluntiers ledict 
enuoy se adrece ou enuoye au prince. Et disent aulcuns qu’il 
n’est point necessaire, ne aussi l’enuoy d’vng champ royal, veu 
que l’en y peult changer lisiere. Mais la coustume plus commune 

c’est qui sont de l’essence de ballade et de champ royal, et 
doibuent en puy estre de semblable lisiere, et se, par eulx a redicte, 
ilz sont a reffuser. Aulcuns font ballades et lignes de dix syllabes 
en masculin, et les aultres prennent deux lignes pour reffrain et 
se peuent layer, rétrograder en tant de maniérés que l’acteur 
trouuera de suauité en son ordonnance ; mais s’il excede huyt 
lignes et huyt syllabes, ce n’est plus ballade, et ceulx de dix syl¬ 
labes s’appellent bastars de champ royal ou demy champ royal, 
ballade quant ilz changent lisiere en la cinquiesme ou sixiesme 
ligne, comme sont les xxv. ballades de Meschinot enuoyees a 
Georgel’Auanturier, et celles de maistre Alain qui sont au Breuiaire 
des nobles . Et différé ballade a reffrain branlant, pource que 
en ballade les mi. et v. lignes sont de semblable lisiere et 
terminaison, et le reffrain branlant change, et si a vi. ou vin. coup- 
plectz sans prince, et ne sont point les clauses de semblable 
lisiere. 

L’Infortuné : 

Les ballades communément 
Par telz termes sont composées : 

Reprendre en doibt premièrement 
Les premières lignes croisées 
Au quan, au quint lieu apposées ; 

Trois coupletz egaulx au renger. 

Ainsy doibuent estre posées ; 

Reffrain pareil sans rien changer. 

Auec trois clauses mesmement 
D’vgne lisiere disposées, 


Digitized by Google 


8 9 


Vng prince y soit pareillement 
De la moytié de ses posées 
Clauses qui seront imposées, 

Sans aultrement les prolonger 
Si non per n’a aux exposees. 

Reffrain pareil, etc. 

Les couppletz ayent signamment 
Autant de lignes proposées 
Comme le reffrain proprement 
A de syllabes déposées ; 

Et ses rigles présupposées 
L’en peult ses ballades forger 
En forme bien auctorisees. 

Reffrain pareil, etc. 

Le prince soit tant seullement 
De la moytié pour abréger 
Des couples et non aultrement. 

Reffrain pareil, etc. 

Frere Oliuier Maillart : 

Seigneurs, qui les grans biens auez 
Pour seruir la chose publique, 

Prelatz et clercs les droitz sçauez, 

Gens qui menez vie lubrique, 

De voz pechez et voye oblique 
Vous rendrez conte et reliqua, 

Ou serez dampnez sans répliqué, 

M’arme, il n’y a ne sy ne qua. 

12 * 

Gorgyas basteurs de pauez, 

Bourgoys, marchans, gens de practique, 
Femmes qui vos faces lauez 
Et pour intention inique 
Fringuez bien en forme autentique, 

Le diable qui vous prouoqua 
En fin pour vous auoir s’applique. 
M’arme, il n’y a, etc. 

Tricherres qui l’autruy debuez, 

Gens nobles, gens d’art mécanique, 
Leuez tous les testes, leuez, 

Vous vous dampnez, raison l’explique. 
Vous yrez au Dieu pacifique 
Qui oncques pecheur ne mocqua, 

Ou au logis diabolique. 

M’arme, il n’y a ne sy ne qua. 

Enuoy. 

Prince, rédempteur magnifique 
Qui d’enfer Adam reuoqua, 

Se par toy n’auons paix vnique, 

M’arme, il n’y a ne sy ne qua. 

Maistre Alain, au Breuiaire des nobles : 

Courtoisie . 

Qui veult noblesse esprouuer 
Ou nul vil homme n’attaint, 

Il la doibt querre et trouuer 
La ou courtoisie maint, 

' Qui tous ses enuieux vaint 

Par sa doulceur gracieuse, 

Et n'est ennuyeuse, 

Fiere, n’orguilleuse, 

Mais humble et ioyeuse 
Et plaisant toudis 
En faict et en ditz, etc. 

Nota que les six premières lignes sont de ballade, et les cinq 
dernieres de virelay ; parquoy el ne se doibt point appeller balade 
layee ne virelay, mais sont deux especes de ryme ioinctes en vng ; 
et en trouve l’en beaucoup de telles compositions aux nouueaux 
acteurs, et est magistrallement fait saillir de vne espece de rithme 
en l’aultre, pourueu que la concordance y soit bien gardee. 

Septains different a ballade, pource qu’ilz sont de sept lignes, 
et ballade est de huyt, et la septiesme de septains en lieu de ref- 
frain doibt estre vne auctorité ou vng prouerbe commun, ou 
lignes d’aultre graue substance declaree directement ou indirec¬ 
tement par les six lignes precedentes ou derniere partie d’icelles. 
Et s’en faict autant de clauses qu’il plaist au facteur, ainsy que est 
le Passe temps Michault, et le Traicté de Fougères, qui se com¬ 
mence : 

Angloys mauldictz, chastiez vous, etc. 

Item, l’en Élit des clauses septaines qui sont sans prouerbe ou 
auctorité, et sont appellees charbonieres, pource qu’ilz sont les 

vnes après les aultres, comme cheuaulx a charbonnier, ou ie ne 
sçay pourquoy, etc. 

Les Picars apprennent les ballades qui sont d’autant de lignes 
qu’il y a de syllabes au pallinode ; mais, se il passe huyt en mas¬ 
culin et neuf en féminin, ce n’est plus ballade. 

Item, ilz font différence entre ballade commune et ballade bal- 
ladant, qu’ilz appellent batelee en la quarte syllabe, c’est a dire 
que toute ligne de dix ou de vnze doibt auoir couppe en mot 
complet et masculin, comme il est dict de champ royal. 

Ballade antique de dix syllabes en masculin : 

Quant vous verrez les princes reculler 
Et les riches estre en diuision ; 

Quant vous verrez les sages acculler 
Pour soustenir police et vnion ; 

Quant les dateurs par leur sédition 
Informeront les seigneurs au contraire ; 

Quant on croirra des folz l’oppinion, 

Tenez vous seurs qu’aurez beaucoup a faire. 

Quant vous verrez les nobles deffouller 
Et supporter basse condition ; 

Quant vous verrez meschans gens appeller 
En hault estât et domination ; 

Quant le malfaict n’aura pugnition; 

Quant vous verrez plaindre le populaire 
De mengeries et d’imposition, 

Tenez vous seurs, etc. 

Qpant vous verrez les gens clers raualler 
Et denier la iurisdiction ; 

Quant vous verrez vielz sergeans despouiller 
Et despourueuz de leur prouision ; 

Qpant vous verrez au peuple motion ; 

Quant le petit vouldra le grant deffaire ; 

S’en l’eglise est cisme et commotion, 

Tenez vous seurs, etc. 


Prince, pour Dieu ayez affection 
D’entretenir la iustice ordinaire, 

Ou aultrement et pour conclusion 
Tenez vous seurs, etc. 

L’en faict aussi des ballades a paige ou layees, comme cy : 

Fleur de beaulté gracieuse, 

Precieuse, 

Gente, d’honneur excellente, 

Viue face sumptueuse, 

Vertueuse, 

Blanche dame et nouuelle ente. 

Ma deesse, ma regente. 

Propre et gente, 

Ma tresloyalle amoureuse, 

Corps et biens et champs et rente 
Vous présente ; 

Ne me soyez rigoureuse. 

Io. Munier aux enuoys a Dieppe : 

Soubz quel docteur a il ouy 
Ses gratis coulleurs rethoricaulx ? 

Par foi, sire, soubz Pirtouy 
Qui regente le petis Caulx. 

Quelz clers a il grammaticaulx 
Qii vallent bien vng artien? 

Le mieux batu, c’est Priscien. 

Meschinot en ses Lunettes : 

Peuple, sçauez vous pourquoy esse 
Que vous auez seigneurs diuers? 
le vous en donneray adresse 
En mains langaiges que dix vers. 

Rebelles estes et peruers, 

Pécheurs vers Dieu, plain[s] de barat ; 

Et pourtant a mau chat mau rat. 

Chanson est vne espece de rithmer trois, quattre, cinq, six, etc., 
lignes et clauses de vne lisiere ou rithme, en rentrant a la pre¬ 
mière ligne de la première clause ; et les faict l’en de telle taille 
que l’en veult. Et combien que ballades, rondeaux, etc., se 
mectent en chant, si ne sont ilz pas dictz chansons, etc., car 
chanson est vne espece de rithme comme il s’ensuyt. 

L’Infortuné : 

le chante par melencolie, 

Sans que i’aye de chanter vouloir, 

Car soulcy me faict trop doulloir 
Qui fort a sa prison me lye. 

Souuent i’ay ouy en ma vie 
- Qji’auec les loupz il fault uller 
Et qu’en galle il se fault galler, 

Mais soulcy a sur moy enuye. 
le chante... 

Ma ioye est trop de moy rauie, 

S’ainsy me fault en dueil couler. 

Tristesse me vient acoller ; 

Chascun de soûlas me deslie. 
le chante, etc. 

Aultre chanson : 

D’ou me vient la frenesie 
D’entrer en melencolie, 

De deuenir amoureux, 

Moy qui suis pelé et vieulx ; 

Par ma foy c’est grant follie. 

Se belle et gente est m’amye, 

A moy seul ne sera mye ; 

Ialoux seray, se m’aist Dieux. 

Fy de ialoux ennuyeux ! 

C’est mortelle maladie. 

D’ou me vient, etc. 

Se cointe elle est et iolye, 

Ma bourse ne pourra mye 
Fournir abis si pompeux, 

C’est pour estre malheureux 
Le demourant de ma vie. 

D’ou me vient, etc. 

Et se d’amours elle me prie, 

Quelque chose qu’elle me die, 
le sçays bien que ie ne peulx. 
le quitte amours pour le mieulx ; 

L’huille de rains est faillie. 

D’ou me vient, etc. 

11 est vne maniéré de chansons que les Picartz appellent rique- 
raque, de ligne a six ou sept syllabes, et chascun couplet a deux 
lysieres ou croisées, la première et la tierce féminine, et la seconde 
et la quarte masculine ; et doit auoir plusieurs clauses : 

Vous orrez chose estrange 
D’vng folastre bien faict 
Qiii se disoit estre ange ; 

Mais, quant ce vint au faict, 

Voulut monter en gloire, 

Volant comme vng plouuier ; 

Il mist trop bas son loyre, 

Si cheut en vng vyuier. 

Et nota que l’en faict cent mille chansons que les enfans chantent 

et les pages, de rithme goret sans art et mesure, ainsi que les 
ignorans les sçaiuent faire, et de celles la n’est point a propos. 

Après que l’en a traicté de rithme de huit syllabes en ligne et 
au dessoubz, et des especes de rithme a ce conuenientes, s’en- 
suyt a parler de l’espece de champ royal qui se faict de dix syllabes 
en masculin, et autant de lignes en vne clause qu’il y a de syllabes 
au pallinod, comptant la passe féminine pour plaine syllabe, a 
celle fin que la clause soit de dix ou vnze lignes ; et, se plus y en 
a, c’est licence poétique. Et doibt auoir cinq clauses ou bastons 
de semblable couleur et lysiere, auec l’enuoy semblable a la pre¬ 
mière ou derniere moytié de clause en rentrant a son palinode, a 
la différence des seruantoys qui sont sans palinode. Et c’est de 
quoy au Puy de Dieppe fut repulsé maistre Guillaume le Munier, 
pource que son champ royal : « Or, est temps Abraham et Lyon, » 
etc., n’auoit point de pallinode. Et pource que la pronunciation 
des lignes de dix syllabes seroit trop longue a pronuncer sans 
faire pause ou poinct, il est de nécessité de coupper sa ligne en 
deux, la première moytié de quattre syllabes et le demourant de 
six en masculin ; et doibt l’en tousiours terminer substance entre 
la ou est la couppe ou la fin de ligne. Et pource qu’il est dict 
deuant que termination féminine ne faict point pleine syllabe, il 
est requis que la mi. syllabe qui est la couppe en champ royal 
soit masculine, car syllabe féminine a la iiii. place n’est que de 
trois et sa passe, qui est diminution de couppe, ou elle est de 
quattre et sa passe, qui est addition. Et doibt estre le pallinod de 
taille féminine, et le reffrain de ballade si est masculin. 

* 3 * 

Exemple : 

De quattre 
Trois et demye 
De quattre 
De quattre et demye 


Royne des cielz, vierge tresglorieuse, 
Clere estoille qui tout cueur enlumine, 
Fleur de bonté sur toutes precieuse, 
Pleine de grâce par la vertu diuine. 


Item, aux endroictz ou sentence fine, Pen ne doibt point faire 
figure, [car] en sentence ne peult finer, ne point ou pause estre 
faicte que en fin de ligne ou en moytié. Parquoy, en fin de ligne 
ne en moytié, ne peult cheoir figure de sinalimphe ou aultre. 


Exemple : 

L’ange du ciel te dict bonne nouuelle 
Et ta responce estoit bien gracieuse. 

Mais il est des termes féminins desquelz Pen est si fort con- 
trainct que nécessairement il fault qu’ilz soient en couppe, et 
feroit Pen bien de s’en abstenir qui pourroit, mais se aulcuns y 
en auoit et le mot subséquent se commençoit par vocal, encor 
ne le fault il point synalimpher. 

Exemple : 

Vierge mere et fille especialle, 

Clere estoille, en paradis luysante, etc. 

Aulcuns veullent dire que monosyllabes féminins sont bons en 
couppe, comme cy : 


Digitized by Google 


99 


le vous dy que c’est force que i’en dye 
C’est pource que i’estoye bien son amy; 

Aussi pource qu’il fut en Normendie, 

Ne luy vis ie il a an et demy. 

Item, il est dict champ royal, pource que de toutes les especes 
de rithme, c’est la plus royalle, noble ou magistralle, et ou l’en 
couche les plus graues substances. Parquoy c’est voluntiers l’es* 
pece practiquee en puy, la ou en pleine audience, comme en 
champ de bataille, l’en juge le meilleur et qui est le plus digne 
d’auoir le prix, après que l’en a bien debatu de l’vne part et 
d’aultre en abatant tous les aultres. Aulcuns l’appellent champ 
royal, pource qu’il est de noble et armonieuse consonance pour 
la grauité de la substance et de la doulceur de son éloquence, 
combien qu’il puisse estre mis en chant, comme il est dict des 
chansons. 

Champ royal donq se faict de dix ou vnze lignes autant que 
contient de syllabes le pallinod, a celle fin qu’il soit carré, com¬ 
bien que l’en en treuue de bons qui sont de douze lignes et plus, 
mais ilz ne sont point si magistraulx que les carrez. Et doibt 
auoir les quattre premières lignes et les deux dernieres croisées, 
qui ne veult doubler les deux premières, et puis la cinquiesme et 
sixiesme lignes léonines et d’aultre rithme des quattre premières, 
et le demourant leonine ou croisé a la volunté du facteur, excepté 
les deux dernieres qui doibuent estre croisées, comme il est 
dict deuant; et en ce il différé a la taille de ballade qui faict la 
deuxiesme, quattriesme et cinquiesme lignes de vne lysiere, mais 
tout facteur peult layer ballades, etc. 

Tout champ royal, pourueu qu’il soit doulx a escouter, et en 
ceste espece l’en ne doibt point parler que grauement et de graue 
matière en termes positifz et suppellatifz sans mesler les diminu- 
tifz, comme en louant la vierge Marie en la disant royne des 
cielz, il n’est pas élégant de l’appeller « pucellote » ou«brebiette,» 
ainsi comme il est dict au premier liure en parlant des trois ma¬ 
niérés de parler. 

L’Infortuné : 

Dame Clio, ta décoration 

Si nous aprent mélodieusement ' 

De sa doulceur discrecte instruction 
A bien traicter tragedieusement. 

X’en peult noter que pour faire cronicque, 

Ou pour auoir aultre forme heroique, 

Ou d’oraison bonne conuenience, 

Ceste forme ha tresgrant coincidence. 

Pource i’ay dict que tous ceulx qui ont cure 
De faire dictz, qu’ilz ayent par excellence 
Le champ royal, car c’est noble facture. 

Plusieurs gens font reduplication 
Des premiers vers croissans secondement 
En redoublant la termination, 

Mais il suffit faire sortablement 
De la façon de celle que i’applicque. 

Item, aulcuns pour oeuure magnifique, 

Font, si leur plaist et selon l’exigence, 

Double reflrain par forme d’eloquence 

S’il se vient bien en versificature. 

Prenez donc tous pour bien garder sentence, 

Le champ royal, etc. Iusques a y. clauses. 

Enuoy. 

Prince royal, rétrogradation 

Souuent l’en faict ou quelque aultre figure, 

Pour mieulx garder la dulcoration 
Plus noblement et par proporcion 
Le champ royal, etc. 

La plus commune maniéré d’enuoy, c’est de reprendre la lisiere 
des six ou sept lignes dernieres. 

Addition selon les facteurs et orateurs modernes pour bien 
composer vng champ royal. 

Premièrement, le facteur doibt adapter et approprier termes 
conuenables au subiect, substance et matière que prent le facteur 
pour son champ royal, et, s’il veult parler de la mer, il doibt vser 
de termes marins et de choses propres ou impropres a la mer. 

Item, s’il veult en sa methaphore faire vng chasteau ou quelque 
édifice, il doibt prendre les termes a ce conuenables. 

Item, il est decent que les epithetons soient adaptez et conso- 
nans a leurs substantifz, et mettre vng epytheton masculin contre 
vng substantif, s’il n’est en bon vulgaire et maternel françoys. 

Item, il doibt euiter les couppes féminines, s’ilz ne sont syna- 
limphees. 

Item, il doibt vser a son champ royal de ligne féminine et puis 
masculine, ou de masculine et puis féminine. 

Item, a son champ royal, il ne doibt point sortir hors de son 
subiect et le doibt déduire iusques a la fin de sa methaphore. 

Item, il doibt euiter les cacephatons et termes escorchez et 
prés du latin. 

Item, il doibt annexer le plus qu’il peult tant que le langaige 
flue de mot en mot, et que son principal verbe ne soit point loing 
de la sentence a la différence du latin. 

Item, il peult mettre l’adiectif deuant le substantif, ou le subs¬ 
tantif deuant l’adiectif, selon qu’il le voirra plus doulx. 

Item, entre les aultres choses, il doibt euiter redicte en ses 
lisières. 

Lescarre : 

Champ royal d’vng veneur qui corne, 

Voullant prendre en impurité 
Vne pure et blanche licorne 
Qui se vint rendre a purité. 

Le grant veneur, qui tout mal nous pourchasse, Cant{ - 

° 1 ventt saltens tu 

Portant espieux aguz et affiliez, montibus tran- 

* & ni siliens colles. 

Tant pourchassa par sa mortelle chasse 
Qu’il print vng cerf en ses lagz et filiez, 

Lesquelz auoit par grant despit filiez 
Pour le surprendre au beau parc d’innocence. 

Lors la licorne en forme et belle essence, 

Saillant en l’air comme royne des bestes, 

Sans craindre abboy'enuyeux et canin, 

Monstrer se vint au veneur a sept testes 
Pure licorne expellant tout venin. 


Proprietasejus: 
puritaient colo, 
vetiena pello. 


Psalm. XC. 
Ipse liber avil 
me de laqueo 
vanantium. 

Ce faulx veneur, cornant par fiere audace 
Ses chiens mordantz sur les champs arengez, 
L’esperant prendre en quelque infaicte place 
Par la fureur de telz chiens enragez, 

Mais desconfitz, laz et descouragez 
Ne luy ont faict morsure ou violence, 

Car le lyon de diuine excellence 
La nourrissoit d’herbes et fleurs celestes 
En la gardant par son plaisir bénin, 

Sans endurer leurs abboys et molestes, 

Pure lycorne expellant tout venin. 

Sus elle estoit preuention de grâce 
Portant les traictz d’innocence empanez, 
Pour repeller la veneneuse trace 
De ce chasseur et ses chiens obstinez, 

Qpi furent tous par elle exterminez 
Sans luy auoir inféré quelque offence. 

Sa dure corne esleuoit pour deffence, 
Donnant support aux bestes trop subiectes 
A ce veneur cauteleux et maling, 

Qui ne print onc par ses dardz et sagettes 
Pure licorne expellant tout venin. 

Ainsy saillit par dessus sa fillace 
Et dardz poinctus d’archer mortel ferrez, 

Se retirant sur haultaine terrace 
Sans estre prinse en ses lagz et ses rethz, 
Lesquelz auoit fort tyssus et serrez 


Et erexit 
cornu sa- 
lutis nobis. 

Pour luy tenir par sa fiere insolence. 
Mais par doulceur et par beniuolence 
Rendre se vint entre les bras honnestes 
De purité plaine d’amour diuin, 

Qui la gardoit sans taches deshonnestes 
Pure lycorne expellant tout venin. 


Pour estre es champs des bestes l’outrepasse 
Et conforter tous humains desolez, 
Triumphamment seulle eschappe et surpasse 
Ses lagz infectz par icelle adnullez. 

Donc icy bas nous sommes consolez 
Par la lycorne ou gyst toute affluence 
D’immortel bien, par celeste influence ; 

Car par ses faictz et méritoires gestes 
A conteré tout l’orgueil serpentin, 

En se monstrant par vertus manifestes 
Pure lycorne expellant tout venin. 


Psalm.C.XXIII. 
Laqueus contriius 
est et nos libérait 
sumus. 

P saint. C.XXV. 
Facti sumus sicut 
consolati. 


Enuoy. 

Veneur mauldict, retourne a tes tempestes ; 
Va te plonger au gouffre sulphurin, 

Puis que n’a prins par tes cors et tempestes 
Pure lycorne expellant tout venin. 

Ballades comme on les faict au puy. Lescarre : 

D’vng vert eglentier espineulx 
Dieu produyt vne blanche rose 
Qui fut d’espines et de neudz 
Separee, exempte et forclose. 

Combien que icelle en fut fort close, 
Iamais el n’en fut agittee, 

Car elle estoit de grâce enclose 
La rose en Iherico plantée. 

Le sainct Esprit tout lumineux 
Sur ceste fleur blanche repose, 

La présentant d’aer veneneux 
Qpi les fleurs a pourrir dispose. 

Le fourmil d’enfer aussy n’ose 
Et ne peult iecter sa dentee 
Sur celle que la foy expose 
La rose en Iherico plantée. 


Le vent infaict et pluuieux 
Son aménité ne déposé, 

Et le haneton enuieux 
A sa beaulté plus ne se oppose 
Sur toutes fleurs Dieu la préposé 
Seulle de maculle exemptee, 

Et ce beau tiltre lui impose 
La rose en Iherico plantée. 

Enuoy. 

Iherico l’eglise suppose 
Ou la vierge est tant exaltee, 

Que chascun la nommer propose 
La rose en Iherico plantée. 

14 * 

Champ royal de la Fontaine d'aménité composé par N. de 
Senyghen : 

Au pied du mont de contemplation 
Humanité fut long temps en souffrance, 

Et la faisoit sa deprecation 

Au sainct prieur que d’elle eust remembrance, 

Disant ainsy : O prieur amyable, 

Sy quelque temps vers tov fuz variable, 

Ne promectz pas qu’il me couste tant cher 
Qu’en mon esprit n’obtienne et en ma chair 
Grâce et pardon de ma coulpe excessiue. 

Transmectz vers moy pour ma soif estancher 
La pure source et fontaine d’eau viue. 

Le bon prieur, meu en compassion, 

Pour luy donner de sa grâce asseurance, 

Luy dist : Ma seur, ta supplication 
Vers moy obtient ta seure deliurance; 

Prendz bon confort, car ton corps misérable 
Sera reduict en santé perdurable. 

Plus ne te vueil ton malfaict reprocher. 

Mais, si tu veulx de moy tost approcher, 

Laue ton corps de l’eaue confortatiue, 

Quant affluer verras de mon rocher 
La pure source et fontaine d’eau viue. 

Moyse et son peuple eurent réfection 
Contre la soif qui leur faisoit greuance 
Par la fontaine issant sans fraction 
Hors de la pierre Oreb en abondance. 

Quant le prieur tressainct et venerable 
Vint sur icelle en puissance admirable, 
Gardant Sathan par dedens l’eau marcher, 

Car par auant auoit voulu mercher 
Qui vouldra boyre au celeste conuiue, 

Il luy conuient pour reconfort chercher 
La pure source et fontaine d’eau viue. 

Dedens la source en grand dilection, 

Se vint former et y prendre substance 
Vng sainct poisson exempt d’infection, 
Préfiguré en bonne conuenance, 

Par cil auquel Thobie, homme équitable, 

Prist medecine en tous maulx proffitable, 
Quant a son filz il se laissa pescher, 

En le voulant du danger despescher 
De l’ennemy qui de ioye humains priue, 
Lequel n’a sceu de venyn empescher 
La pure source et fontaine d’eau viue. 

Par les ruysseaux plains de perfection 
De la fontaine ou Dieu prist sa plaisance, 
Humains dolens, comblez d’affliction, 

Cessent leurs pleurs, et chassent desplaysance. 
La mer de vice et coulpe irréparable, 

Reçoit doulceur par grâce incomparable, 

Et le grant fleuue ou dueil souloit coucher 
Ioye y prent lieu, couroult n’y peult toucher; 
Car le serpent qui contre droit estryue 
N’a peu troubler, par faire Adam pecher, 

La pure source et fontaine d’eau viue. 

Enuoy. 

Prince et prieur, faictes par tout prescher 
Qpe l’ennemy n’a peu faire secher 
Ceste fontaine ou l’eau de grâce arriue, 

Mais en enfer luy conuient trébucher 
Sans nullement d’aulcun vice entecher 
La pure source et fontaine d’eau viue. 

Plus que moins. 

Rondeau d’amours comme on les faict au puy. N. de Seny- 
ghen : ' 

Par vraye amour qui deux cueurs en vng lye, 

Mon cher amant voulant que a luy me allie 
S’est en ce iour auec moy allyé, 

Et a son cueur auec le mien lyé 

Pour tout iamais sans que nul l’en deslye. 

Combien que soys d’Eue et Adam saillie, 

D’aulcun venin ne fuz onc assaillie : 

A m’en garder Dieu s’est humilié 
Par vraye amour. 

Le fier serpent par la pomme cueillie 
En ses liens ne m’a point acueillie ; 

Car Adam triste et melencolié, 

Par son péché du lymbe ay deslié, 

Grâce aux humains est en moy recueillie 
Par vraye amour. 

Seruantoys, espece de rithme par les Picars ainsi appellee, 
pource qu’ilz obseruent et gardent la moytié première des pre¬ 
mières lignes des cinq coupletz telz qu’il plaist au prince de les 
ordonner. Et sont de semblable nature aux champs royaulx, 
excepté qu’ilz sont sans pallinode; et si est l’enuoy voluntaire de 
deux lignes ou plus de semblable ou differente terminaison. Et 
aussi aultre grande différence il y a, car le champ royal se con- 
trainct a recueillir sentence pour rentrer a son pallinode, et le 
seruantoys commence par demye ligne contraincte pour rentrer 
a sa matière. Et la coustume des Picars pour vng seruantoys 
d’amours : ilz commencent tousiours par la moytié de la première 
ligne du premier coupplet « Loyal amant » ou « Cueur amoureux » 
Pour le second coupplet et moytié de la première ligne « Qu’il 
soit ainsy ». Pour le tiers : « Or aymon donq ». Pour le quart : 
« Si est l’amant, » et pour le quint : « Dame d’honneur. » Et y 
fault garder la couppe, synalymphe et aultres reigles semblables 
au champ royal. 


L’Infortuné : 

Loyal amant bien faire prétendant, 

Selon les loys de l’art du seruantoys, 

Des amoureux doibt estre contendant 
Pour aduiser par sens meur et courtoys 
De proposer ce mot « cueur amoureux » 

Ou aultrement, « loyal amant, » se heureux 
Se veult trouuer pour paruenir au prix ; 

Puis son propos maintiengne comme ay pris 
Sur la forme des champs royaulx quasi, 

Mais sans reffrain soit ce dit cy compris, 
Ainsi comment le produictz et saisi. 


Qu’il soit ainsi l’homme en sens entendant 
Bien estre doibt du stille en faire choys, 

Si veult son dict au pris estre extendant 
Tenant ses motz qu’ainsi soit en Françoys 
Ou aultrement, quant au puy et haultz lieux 
Que on dict toumoy, si ne dict termes tieux, 
Ne paruiendra, mais en sera repris. 

Entende donq, et qu’il soit bien apris 
De commencer ce second couplet cy 
Par autelz motz comme i’ay entrepris : 

C’est assauoir dire : « Qu’il soit ainsi. » 


Or amon donc le vray art succédant, 

Se nous voulions complaire aux Picardoys, 
Combien que soit au vray art concordant 
Leur seul vouloir, comme il[z] font mainteffoys ; 
Mais touteffoys il fault faire comme eulx, 

Quant a ce point, qui ne peult faire mieulx, 

En commenceant ce tiers couplet sourpris, 

Ainsy qu’il est « or amon donc » pourpris, 

Tel est de vray comme ie l’ay choisi. 

Ne reste plus qu’apliquer telz escriptz 

Sans leur changer leur[s] premier[s] motz aussi 

Si est l’amant en ce dict concédant 
A faire ainsi pour complaire a leurs loys. 

En ce premier ycy coincedant 
De ce couplet « Si est l’amant » telz droys 
Ont, se dient il[z], telz dictez curieux 
Qui ne sont pas trop fort mélodieux ; 

Mais neantmoins icy ie les descriptz 
Comme il[z] en font et n’y fault ia d’estrifz. 

L’en note donq leur[s] façons par tel sy 
Sans faire plus grans clameurs ne grans cris; 

A qui plaira en face sans soucy. 

Dame d’honneur, ces deux motz soit gardans 
Au quint couplet chascun sans nul desroys, 

Ceste rigle tousiours contregardans, 

Au mains s’on veult au[x] Picars faire arroys, 

Posé qu’il soit pou artificieux, 

Ains est quasi comme fantasieux. 

Et neantmoins ie n’en vueil faire escris, 
la n’en soye pris aux ongles ne aux gris. 

Ainsi leur plaist tellesse pour transy; 

Bien pou me chault ou des blans ou des gris, 
le les loue tous, ie n’en suis point marry. 

L'enuoy se faict semblable ou a plaisance, court ou long, etc. 

DE VICES DE INCONGRUITÉ 

ET DE AULCUNES FIGURES 


Vices de incongruité. — Rithme barbare ou diptongue. — Vice de innoua- 
tion. — Barbare féminin. — Latin et françoys. — Latin exposé. — Cace- 
pbaton. — Epitbeton. — Lignes mal proportionnées. — Boutechouque. — 
Baguenaudes. — Cacosintheton. — Féminin parler. — Redicte. — Soloe- 
dsme. — Eclipsis. — Nota : acirologia. 

Contraire. — Pleonasmos . — Perissologia. — Macrologia. — Tautologia. — 
Ampbibologia. — Anapbora. — Paranomeon. — Lipda . — Metbacismus. — 
Frenum .— Colision.— Hyatus.— [Sinalimphe]. — Syncope.— Apocope. — 
Episinalimphe. — Apberesis. — Dbyeresis. 


Après que par cy deuant ont esté desclarez les gerres et especes 
de parler et ordonner son langaige, tant en prose qu’en rithme, 
il reste encore de dire sur langaige parcial aucuns vices et faultes 
de incongruité, c’est a dire de langage mal appliqué. 

L’Infortuné : 

Erreur n’est pas vice sçauoir, 

Mais c’est erreur qui de vice vse. 

Sy faict bon congnoissance auoir 
De vice, affin que on n’en abuse, 

Et qu’en derrière on ne le ruse 
Que on ne s’y puisse decepuoir. 

Cil est fol qui sçauoir refuse. 

Chascun doibt tousiours concepuoir. 

Et nota que tous vices de impropre locution, aulcuns se 
excusent par figure et les aultres sont inexcusables. Les excu¬ 
sables par figure se font, ou par coustume que l’on a de ainsy 
dire, ou par l’auctorité du parlant, ou par la noblesse et ornation 
d’iceluy langaige, ou qu’il est assez prochain a vertu. 

L’Infortuné : 

Figure est impropriété 
Licenciée et approuuee 
Par vs et par auctorité, 

Et semblablement alouee 
De docteurs expers, et louee, 

Ou par aulcune utilité, 

Par ornation esprouuee 
Causant belle sonorité. 

Tous vices sont excusables par figure ou par couleur de retho- 
rique, quant ilz sont appensement et ornement couchez, excepté 
les vices de barbarisme et soloecisme. 

Barbarisme, c’est vice d’escripture ou de incongru langaige, 
qui se prent en plusieurs maniérés, comme par incongrue appli¬ 
cation de termes deshonnestement sonnans, ou de langaige 
parcial en termes barbares, gergon et aultre parler non congneu 
que en lieu parcial. 

15 * 

Exemple de termes deshonnestement sonnans : 

Malachias, malachié. 

Sobre en menger si peult estre homs. 

Hely contient 1, h, y, e. 

Sentez vous bien, dame des troncqs. 

Ainsi d’estre homs nous nous paistrons. 

Qui arbre n’a dit la trompette, 
la ne mettra cinq gros es trônez 
Du monstier ou fort ie l’appette. 

Aultre exemple : 

Nous vous supplions d’estre ouyes 
Monsieur le iuge de pourceaulx 
Lesquelz au cul ont mors noz trouyes 
Et mengé le bren en noz seaulx. 

Iugez le bren qu’il ne se perde, 

Qu’on sache a qui le comperra, 

Ou s'il fault que a voz ioez ie me herde 
Vous verrés comme il y perra. 

Il est vne aultre maniéré de barbare que Tlnfortuné appelle 
dyptongue picarde qui non seullement s’entent de la prolation et 
maniéré de parler aux Picars, mais de tous pays, et veult par ce 
donner a entendre que les motz et termes qui ne sont point 
entenduz oultre les faulxbourcz des villes ou es villaiges parciaulx, 
ne sont a escripre en liure autentique pour leur barbare son, ou 
signification, ou accent. 

Exemple en barbare picart : 

Quant le bachelotte dict : Aye, 

Ne tappez néant, ioquiez, ioquiez, 

Se vo ...'. est roids, dictes : Naye, 
Par me foy, ie suis ia iouquiez. 
Quant vo ... a no .... croquiez, 
Voictiez chy il y faict le mane : 

Auez néant faict : ouay, descroquiez; 
Allez a Dieu, a Dieu, min vvrane. 


US 


Autre exemple : 

O narinart plain de sotz motz barbares, 

Qui t’adocha de rithme poétique ? 

Que hongniez tu ! que fais tu tant de nares ? 
Qui t’acarne de prendre a moy la picque? 
S’a rithmacer contre toy ie m’esclicque, 
Mengé seras a la galimafree, 

Et si perdras de nostre puy l'affique, 

Tant te bauldray grant plamuse et bauffree. 

Iohannes qui dictes pourcel 
Aprenez a dire pourceau, 

Et ne dictez point seel pour seau, 

Iamais ne dictes seau pour seel. 

Point ne fault dire vng beau oysel, 

Mais vous direz vng bel oyseau, 
Iohannes. 

C’est bien dict vng peche mortel, 

C’est mal dict vng péché morteau. 

Dictez tout beau chappeau, rousseau, 

Sans dire bel cappel, roussel, 

Iohannes. 

Il est vne aultre maniéré de barbare appellee vice de inno- 
uation commis par ignorans voullans apparoistre escumans 
termes latins en les barbarisant, sans prendre leur commun 
significat, comme : « Se ludez a la pille, vous amitterez ; » et 
ludere significat « jouer, » et pilla « esteuf, » amittere, « perdre, » 
qui sont termes beaux et communs ; parquoy, comme il est ia 
dict en plusieurs endroictz, l’en doibt tousiours prendre les termes 
et motz plus communs que Ten peult trouuer et les mettre a 
leur significat a tous intelligible. 

Nota qu’il est aulcuns termes latins que l’en proféré en fran- 
çoys selon la dependence du l^itin, comme : « L’excellence et 
magnificence des princes nous induisent a contempler leur 
magnanimité, » lesquelz ne sont point escumez du latin, pource 
que le françoys ne leur a point baillé aultre vsage, mais il est a 
entendre de ceulx a qui vsage a desia baillé significat, comme a 
ignis, « feu », sinapium, « moustarde, » etc. 

Exemple : 

En prohibant le berengaudiser 
N’escumez point vocabules latines ; 

Ne putez point tel vocabuliser 
Vous diriger en perpulchres termines ; 

Mais cogités les vies et termines 

Pour dulcorer vostre tresalme eloque. 

Se mon precept ne seruez, ie commines 
Vous forbanir, et que chascun s’en moque. 

Il est vng aultre maniéré de barbare féminin, quant Pen prent 
mot pour mot assez conuenient en prolation, auquel Pen impose 
nouueau significat par ignorance, comme : « Monsieur, ou est 
vostre homicide, » en lieu « de domicilie »; mais c’est vng vice qui 
est a supporter, et especiallement aux femmes qui ont esté auec 
les clercz, lesquelles ont grand engin et petit entendement. 

Item, il est vne aultre barbare qui est de langaige de diuers 
pays entremeslé, comme de dire en françoys et breton : « Villain, 
vous le ferez, hays ou godes, » c’est a dire vueillez ou non; ou : 
« Les mariniers ont beaucoup de cabillau, » qui est poisson en 
flagmen. 

Item, il est vpg barbare plaisant qui est latin et vulgaire entre¬ 
meslé ou latin exposé en françoys ; et est beau, quant il est 
appenseement faict : 

Exemple de latin et françoys meslé ensemble : 

De asino nostro botio 
Meliori et optimo 
Debemus faire feste. 

Qui a bon asne, il est bien estoré, 

Car il apporte bon faiz de nernore , etc. 

Exemple de latin exposé, de may : 

Hic mensis, ce moys, dicit, dict, ego rex, ie roys 
Eo solus, seul voys, lusum, iouer, ad nemus, au boys. 

Aultre exposition : 

Inter natos 
Mulierum 
Non surrexit 
Maior lohanne 
Baptista 


Entre deux nates 
Mouillées 
N’a point sué 
Maistre Iehan 
Le boyteux 


Omnia tempus habent. 

On n’y attent point de bien. 

Mundus, caro , démonta . 

Le monde n’a cure de moynes. 

Il est vng barbare de rude langaige a ouyr qui s’appelle cace- 
phatoti y ou elipsis comme « gros, gris, gras, grant, » et « crocq, 
cric, crac, » et « euuangelistes, stalles, stille, traistre, truant. » 

Item, il est vne malle appropriation de termes que l’en dict 
epitheton, predicas ou adiectifz a leurs substantifz mal consonans 
et trop contrains, ou aultres termes mal appropriez, qui s’appelle 
aciroîogia, comme : « I’ay mal a dens, desquelles i’espoire auoir 
grant douleur, » i’espoire pour « ie craings. » 

L’Infortuné : 


Du vice de ce présent dict 
L’on se trouue souuent blasmé. 
Exemple d’vng quidem qui dict : 
« Iceluy n’est pas bien amé, 

Qui est des enuieux hamé. » 

Hamé pour estre pris a l’aim ; 

C'est trop rudement estimé. 

Onq ne s’en mesla maistre Alain. 

Oultre plus, il est vne malle appropriation de lignes mal pro- 
porcionnees, les vnes longues, les aultres courtes, ou de clauses 
et bastons sans aulcune mesure, ou lignes seulles esgarees dedens 
clause sans compaignie : 

Exemple : 

Par ma conscience, monsieur mon maistre, 
le vous tien vng tresabille homme. 

Sur ma foy, il n’y a en cest estre 

Aduocat de quelque estât que on le renomme ; 

Et fust ce le plus grant du monde, 

Au moins ie ne sçay point vostre pareil 
Estre meilleur en conseil. 

Mais il est vng plus bas barbare de impropre consonance, 
c’est de rithme ou de boutechouque et de mechaniques ignorans, 
qui rien ne vault, se elle n’est tout apenseement faicte comme cy : 

Exemple : 

Qui veult tresbien plumer son... 

Mette ses iambes en houseaulx 
Puis le frottez de aux et de hongnons 
Et leuez le cul en hault. 

Puis le lauez en eau de chaulx 
Et mectez sirer vostre chandelle 
Et plumez tandis qu’il est chault ; 

Et par ainsy vous serez maistre. 

Et nota que les Picars dient que baguenaudes sont coupplectz 
faictz a la volunté contenans certaine quantité de syllabes sans 
rithme et sans raison, repuisez de bons ouurie[r]s, comme cy : 

Pourquoy faict l’en tant de harnoys 
Quant les gens sont armez d’escaille. 

Se vous auez maulvaise femme. 

Boutez sa teste en vng soufflet, 

Sans luy bailler point de soufflet. 

Si en faictes mailletz de faulx, 

Iamais plus ne serez mehaulz. 

Aultre exemple : 

Car c’est pour ruraulx compaignons 
Qui sçauent bien rithmer tousiours ; 

Pource donc ce vice on euite, 

Ainsi que contient ce chappitre. 

Item, il est vng vice de incongrue construction, quant la sen¬ 
tence est confuse, ou imparfaicte, ou trop de foys répliquée, ou 
les termez sont couchez improprement en rude et inutille lan- 
gaige et se appelle figure de cacosintheton, ou trop féminin et 
puerille. 


Pour tous noz parens pere et mere, 
Sainct Iehan, mes freres et mes seurs, 
Que d’enfer la mort n’acompere ; 
Ihesus, pry pour mes successeurs. 


Sentence confuse 

Terme impropre 
pour antecesseurs. 

Féminin parler : 

Or sus, mon petit fichonnet, 

Mouchez vous, et vous serez saige. 

Or sus, lauez vostre visaige, 

Et puis mectez vostre bonnet. 

Soubz la sentence trop de foys dicte et répliquée, se commect 
le vice de redicte qui se faict, quant en vng champ royal, ballade, 
rondeau, etc., il y a quelque terme vniuoque deux ou plusieurs 
foys répété en lisiere, ou quant l’en faict longue composition que 
en quarante ou cinquante lignes l’en ne puisse trouuer vng sem¬ 
blable terme estre couché deux ou plusieurs foys en rithme. Et 
est entendu quant les quarante ou cinquante lignes font vne 
clause, combien que aulcuns ne gardent redicte que en rondeau, 
ballades, champs royaulx, etc., ou que vng terme synonime est 
de semblable lisiere, ainsi qu’il est dict au chappitre de rithme 
equiuoque. Les anciens facteurs vsoyent communément sans 
redicte d’vng semblable terme comme verbe actif et passif, et 
nom, et positif, et comparatif, etc. 

Exemple : 

Bon iour, ma dame la medecine, cognomen 

I’ay des drogues de medecine praxis 

Faictz par art de medecine ; ars 

Parquoy fault que vous medecine. verburn. 

Item, il est a noter que pallinode et reffrain et aultres lignes de 
reprise en rondeau ou ailleurs, ne font point redicte, pour ce 

16* 

qu’ilz sont [empressement gardez pour contraindre la sentence 
des clauses conformer a eulx ; mais redicte est de termes seulle- 
ment. 

Item, le vice d’escripture est barbare et deshonneste, et se 
faict de inepte orthographie, comme en adioustant lettre, comme : 
« le hay hamé vne femme, » pour : « Tay amé ; » en adioustant 
syllabe, comme : « Cest vng bon comcompaignon que coco- 
nart; » en ostant lettres ou sillaibes, comme : « Cest vng 
faictiz homs, » et, en la basse Normendie : « Dieu stauous ! 
Que faictous ? Vous caufous? » en lieu de dire : « Dieu soit auec 
vous ! Que faictes vous ? Vous chauffez vous ? » 

Item, par muer lettre ou sillaibe, comme de l’eau de « bisca- 
zieuze » en lieu de « scabieuse. » Car par transmuer substance, 
comme font ces ioueurs de basteaulx qui font des entendeurs, 
comme se T en dict : « Appeliez les abbreuiateurs des iugemens 
de la court, » l’aultre dict : « Appelez les abbreueurs de iumens 
de la court. » L’vng dict : « Apportez de l’eau bien nette, » 
l’aultre dict : « Il demande de l’eau benoiste. » Laquelle maniéré 
est coulleur, quant il se faict par agnomination. 

Item, il aduient mainteffoys que l’en barbarise en pronunçant, 
comme en faisant faulx accent ou aspiration, comme communé¬ 
ment sont tous noz vulgaires parciaulx, comme trop picart, trop 
normant, trop breton, etc., barbarisent en leur accent. 

L’aultre vice est soloecisme. Et combien que barbarisme et 
soloecisme ne soient que vices pour les gramma[i]riens, quant 
aux dictions, langaiges et constructions, et les aultres figures 

sont es sentences parfaictes, touteffoys ilz ne se prennent pas icy 
si estroict ne en telle maniéré, et suffist en nostre vulgaire que 
l’oreille conseillée de raison en ayt a faire le iugement en sono¬ 
rité. Et se faict soloecisme, quant on approprie mal sa substance 
par muer le gerre, ou l’espece, ou le nombre oultre le commun 
vsage, comme en monstrant vng homme le dire femme, et 
e contra , comme : « Mon mullet est vng bon cheual. — Mon 
femme est vng bon ribaulde, » et : « En la bataille, il y en a eu 
quarante de mort; » ou, quant nous saluons un homme, nous 
disons « bon iour, » il fault présupposer a vous doinbt Dieu,.» 
ou, quant nous disons « a Dieu », il fault entendre « soyez », 
ou, quant on demande : « Ou allez vous » et l’en respond : 
« A Rouen, » il fault présupposer « le voys. » Mais telz vices 
sont excusez par vsaige et s’appelle eclipsis. Et nota qu’il est 
beaucoup de termes qui se peuent dire auec le gerre masculin et 
féminin, comme gens. Au masculin l’en dict: « Ce sont telz gens, 
gens ioyeux, gens rians, gens puissans, » etc. Au féminin l’en 
dict: « Ce sont telles gens, ioyeuses gens, ryantes gens, puissantes 
gens. » 

Item, quant l’en mue le nombre plurier pour singulier, veî 
e contra, en disant : « Iehan, vous estes sage, vous estes homme 
de bien. » Et combien qu’il soit en vsage excusé, touteffoys ce 
me semble plus folie que ignorance ; et la rayson si est : ou l’en 
cuyde faire honneur a celuy a qui l’en parle ou non. Se l’en ne 
luy veult point faire de honneur, pourquoy corrompt l’en son 
langage de parler a vng singulier par plurier sans cause ? Et, se 
l’en luy veult faire honneur, pourquoy ne parle l’en le plus 

honnestement que l’en peult, en ensuyvant les doctrines de noz 
peres qui nous ont ainsi apris a parler a Dieu et aux sainctz en 
singulier. 

Il est beaucoup d’aultres vices qui par figure aucuneffoys sont 
excusables, comme est acirologia, duquel a esté parlé au fueillet, 
qui se faict par malle appropriation de termes, etc. Mais il est 
vne coulleur de rethorique qui s’appelle contraire, qui faict 
epüheton, ou predicatz contraires, qui n’est pas vice ; comme l’en 
pourroit dire ce qui est au Rommant de la Rose « desloyaulté la 
loyaulx et loyaulté la desloyaulx. » Item : « Vous m’auez promis 
en deffiant bonne fiance, duquel espoir i’ay vng tresdesesperé 
secours, car pitié despiteuse remplye de doulx amer me font 
mourir en viuant, » etc. 

Maistre Alain, aux Quattre Dames. Exemple maistre Alain : 
Car amour est peine plaisant 
Et vng grant aise mal faisant. 

C’est vne guerre en appaisant, 

Targe pour traire 
Encontre et retraict pour attraire. 

Amours efface pour pourtraire. 

[C’est vng mal qui quiert son contraire,] 

Doulce rigueur 

Courtois danger, saine langueur, 

Mortel plaisir, foeble vigueur, 

C’est vne largesse de cueur, 

Crainte hardie, 

Tresarrestee couardie, etc. 

Au Gras et au Maigre, ledict maistre Alain : 

Car amours faict cueur d’amant bestourner, 
Et de son droict estât le destourner, 

En deshonneur et péché se tourner 
' Sens insensible ; 

Et ce qui doibt ayder estre nuysible 
Et puissance deuenir impossible 
Et ce que l’oeil apperçoyt inuisible, 

Seurté doubter, 

Et en doubte soy seurement bouter, 

Et le contraire de son bien escouter, 

Croire a plaisir et raison rebouter, 

Ce est greuable. 

Mal delecteux, fermeté variable, 

Arrest mouuant, legeré immuable, 

Dolent confort, loyaulté decepuable, 

Ioye esplouree, 

Los reproché, famé pou honnoree, 

Aigre doulceur, beaulté descoulouree, 
Haygneuse paix et craincte enamouree, 
Cueur enuieulx, 

Courcé plaisir, ieu melencolieux, 

Repos plombé et tourment gratieux, 

Plaisant ennuy, et plaisant ennuyeux, 

Fiel myellé, 

Chaulde frisson, ardant désir gelé, 

Certain espoir de souspeçon meslé, 

Taisible bruit et secret desmeslé, 

Coup sans ferir, 

Et penitance auant que repentir 
Et vray cuider, qui se laisse mentir, 

Vouloir sans vueil et sans gré consentir, 

Crainte hastiue, 

Enseuré paour, hardiesse crainctiue, 

Désir forcé et force voluntiue, 

Aduis nuysant et misere soubtiue, 

Clarté obscure, 

Loyal meschief, desloyalle droicture, 

Conseil ouuert, etc. 

De cacephaton il en a ia parlé deuant. 

Pleonasmos, c’est superfluité de langaige, comme : « le l’ay 
ouy de mes oreilles, » comme : « Il disoit de sa bouche a tout 
les dens. » 

Perissoîogia , c’est vne chose superfluement dicte sans cause, 
comme ; « Les gens d’armes alloient et pilloient tout par tout ou 
ilz pouoient, mais la ou ilz ne pouoient aller ne piller, ilz n’y 
alloient point et aussi ilz ne pilloient point. » Et generallement 
tout remplage est deflendu. 

L’Infortuné : 

On se doibt garder de remplage, 

De faire sens extrauagans 
Et d’aliener son langage 
Par propos meslé suflragans. 

Exemple : 

Ma mignonne, ma doulce chose, 

A vous ie suis, bien dire l’ose, 

Car vous estes tresgente et belle. 

A mon aduis nul ne le celle. 

Vous estes belle et coulouree ; 

A vous ie suis sans demouree. 

Item, l’en se doibt garder de tnacrologia, c’est de trop longue 
et superflue sentence contenante choses non necessaires, comme : 
« Après que l’excellent capitaine eut gaigné la bataille par sa vail- 
lantise, il fist compter les mortz, commanda que chascun se 
retraye a son estendart ; il fist sonner les trompilles, charger l’ar¬ 
tillerie, atteller les cheuaulx, il chargea tout, et, quant tout fust 
prest, il partit, marcha deuant et s’en alla au pays. » 

Tautologîa est vne vicieuse repeticion de vne mesme chose, 
comme : « Moy de moy ie l’ay faict, moy de moy moymesmes, 
moy sans aultre, ne sans aultre conseil que de moymesmes. » 

Eclipsis est ia dicte deuant ; et de toultes les maniérés deuant 
dictes, ce sont tous les vices a repuiser, se l’vne des causes deuant 
dictes n’y est, c’est assauoir vsage, auctorité, etc. ; mais les 
figures cy après déclarées sont mises pour coulleur de rethorique 
quant ilz sont apenseement.faictes. 

Amphibologia, c’est quant la sentence est doubteuse et qu’elle se 
peult entendre en deux ou en plusieurs sens, comme : 

amer.* 

Tousiours Engloys vouldroye en mer 
Car ilz ne firent oncq que bien 
Oncques bien. 

Et de ceste figure T en se sert pour couler en mectre rétrogradé 
souuenteffoys, comme : 

Gentilz Flamens, ioingnez vous auec France. 

Recours au chappitre de rithme rétrogradé. 

Anapbora, c’est quant d’vng mot ou deux plusieurs vers sont 
commencez ; les exemples en sont communes. 

Paranotneon, c’est figure, quant tous les termes de vne ligne se 
commencent par semblable lettre, comme : « Tu te tiens a ton 
trepié. — Tu tues tes teurterelles. » 

Exemple : 

Fleur redolent, tu vierge est saine, 

Du vray Iesus sacree espouse, 

Des sainctifiez souueraine, 

Pierre elucent, trop precieuse, 

Nardus souef, fontaine eureuse, 

Franc cueur royal, lune esclarcye, 

Mer redondant tresamoureuse, 

Deuotement ton nom mercye. 

Lipda , quant l’en commence tous les termes de vne ligne, 
comme : « La lingere laua le linge lourdement. » 

Meïhafismus, quant m est pour commencement, comme : « Ma 
mere m’a mis mon mouchouer en ma manche. » 

Frenum , quant r est au commencement, comme : « Le roy 
Richard a une riche robe rouge fourree de regnars. » Et ainsy 
que l’en peult veoir aux ballades de Musnier faictes de Paris et 
Rouen, d’ou toutes les clauses sont de semblable façon, comme 
de Rouen, R, retient, région, reluysant, remonstrant, roy, riche, 
religieux, etc., pour ad longum. 

Colision se faict quant s commence, comme a la derniere clause 
de Paris dessusdicte. 

Hyatus se faict quant e féminin termine les motz, comme : 
« Elle fut sallee la fee emblee, trouuee et portée a l’assemblee 
dampnee. » Et toutes ces maniérés de commencer par vne lettre 
sont soubz vne figure de lexeos qui s’appelle paranomeon. 

Il est beaucoup de figures de methaplasme et d’aultres gerres 
que ie délaissé pour briefueté ; mais il fault dire de sinalimphe en 
nostre vulgaire, qui se faict quant e féminin est en fin d’vng terme, 
et le prochain terme ensuyuant se commence par aulcun vocal, 
ledict e féminin ne se proféré point, mais les deux vocalz se pro¬ 
fèrent ensemble et des deux syllabes l’en en proféré vne, comme : 
« Tu m’as baisé, » ou « tu me as baisé. » 

Nota que « m’amye » se dict par apocope et non point par 
sinalimphe, car on ne dict point « mon amye, » l’en dict bien « ma 
belle amye » et a ne synalimphe point ; parquoy de « ma amye » 
l’en oste a . Et est a garder expressément que l’en ne face syna- 

limphe sur le terme qui fine fin de sentence, pource que la sen¬ 
tence finee par synalimphe, l’en commenceroit et finiroit l’en 
substance par vne syllabe qui seroit malle proportion. Car la ou 
substance et parfaicte proportion a pris fin, Pen doibt pauser, et 
est la cause pourquoy l’en ne doibt point en lignes qui ont leur 
couppe a la quatriesme syllabe ne en la fin d’icelle faire syna¬ 
limphe auec la première syllabe de la ligne subséquente, nonobs¬ 
tant qu’ilz soient encores dedens la proposition encor non 
parfaicte ou substance non terminée, ainsi qu’il est dict au chap- 
pitre de champ royal. 

Exemple : 

Synalimphe est en telle forme assise 

Que on doibt tousiours se garder d’estre pris. 

Se ainsy faisoye, en mal seroye apris 
Garder s’en fault, de paour d’auoir reprise. 

Et nota que neanmoins que synalimphe soit figure, touteffoys 
l’Infortuné la baille pour rigle generalle que tousiours e féminin 
en fin de terme qui a après luy vng aultre terme commenceant 
par vocal, doibt estre synalimphé ; et dict qu’elle fut trouuee pour 
auoir plus armonieuse sonorité et délectation en pronunciation ; 
parquoy il faict vng vice de non synalimpher. 

L’Infortuné : 

Nota pour le septiesme vice 
Qpe synalimphe corrumpue 
Est ainsi faicte simple et nice, 

Quant la vocalle n’est rompue 

De e féminine tenue, 

Rencontrée dedens le vers 
D’aultre vocalle souruenue ; 

Qui n’en vse faict a trauers. 

Exemple sans sinalimphe : 

En ceste forme et maniéré 
Bien mal congrue et pou chere 
Chose est longue et ennuyeuse. 

C’est grant follie et fâcheuse; 

Point ne vault la façon première. 

Syncope, c’est quant l’en proféré le mot plus court que il ne 
doibt, comme « preud homme » et « preud homs, » « soef » et 
« souef, » « prudamment » et « prudentement, » <r esprit » et 
« esperit. » 

Ainsi se faict bonne sincoppe : 

« Signamment » pour « signantement, » 

Pour « couppe » ne dictes pas « coppe, » 

« Homs » pour « homme ; » mais proprement, 

« Prudamment » pour « prudentement ». 

Vous direz puis qu’il est de vsage 
Et se vous faictes aultrement 
Sincope sera de village. 

Apocope, c’est figure assez communément practiquee èn nostre 
vulgaire ; et se faict quant l’en ne proféré point aulcunes lettres de 
la derniere syllabe sans synalimpher. 

Comment est supply pour supplie, 

Ou semblablement onc pour onques, 

Et ie vous pry pour ie vous prie, 

Et aussi donq dire pour doncques. 

Celuy que i’aym trop, il remaint, 
le pry Dieu qui me le remaint 
Combien que l’aym de tout mon cueur, 

Aussi mon cueur vers luy demeur. 

Nota que l’en dict souuent « comme » pour « comment. » 
Mais « comme » vient de sicut, et « comment » vient de quatido , 
quomodo. 

Episinalimphe se faict, quant de deux syllabes on n’en faict 
que vne, comme en bas normant l’en dict : « Ou estous » pour : 
« Ou estes vous ? » — « Que distous ? Vous coffous ? » pour 
« Que dictes vous ? vous coffés vous, variés ? » Et en picart l’en 
a coustume de dire « no maistre » pour « nostre maistre » — « Ou 
allieus ? en vo maison, » en lieu de dire : « Ou allez vous ? en 
vostre maison. » 

te appelloyent 

Les gens t’apelloyt teste folle ; 
portoyent 

Point ne te portoyt reuerence, 
sçauoyent 

Car il ne sçauoyt quel science 
auoyes 

Tu auoys apris a Tescolle. 


Digitized by Google 



133 

Se me aide Dieu. 

Se m’aist Dieu. 

Apheresis se faict, quant on oste vne lettre ou sillabe du 
commencement du terme : « Vous aez eu cent escus, » pour :* 
« Vous auez eu cent escus. » Et de ce se pratique vne couleur 
de rethorique en Postant de vng terme et le mettant en vng aultre, 
comme qui est de methatesis. 

Poingnez villain, il vous oindra ; 

Oingnez villain, il vous poindra. 

Oncques paoureux ne fist beau faict, 

Se dict vng lyeur de chardons. 

Oncques foureux ne fist beau pet, 

Se dict vng chyeur de lardons. 

Dyheresis se faict, quant vne sillabe se part en deux, comme : 
« L’en le peult veoyr par la royne, » faisant « veoir » de deux 
sillabes, et « roynne » de trois. 

le lesses a desclarer les aultres figures de lexeos et de iropos et 
plusieurs aultres grammaticalles, lesquelles sont pratiquées auec 
les couleurs de rethorique cy deuant au premier liure desclarees, 
et le sourplus Pen pourra veoir es liures de grammaire, pour cause 
de brefueté. 

TABULA 


Ensuit la table du liure de la rethorique de rithme, 
laquelle nous auons mise a part, pour plus facïllement 
trouuer les termes & figures contenues en icelle. 


Folios Pages 

Art de rithmer. i. i 

Anadiplosis, ou gradation. xvi. 42 

Addition sur le champ royal, selon les mo¬ 
dernes . XXXVII. 101 

Appropriation de lignes mal proportionnées. xliii. 119 

Acirologia. xlv. 124 

Amphibologia... * xl vu. 127 

Anaphora. Ibid. 128 

Apocoppe. xlviii. 131 

Apheresis. xlix. 133 

Baston. xix. 50 

Ballade.. xxxi etc. 87 etc. 

Ballade antique. xxxm. 92 

Barbare féminin. xliii. 121 

Boutechouque.. xliiii . 117 

Baguenaudes. Ibid . 120 

18* 

Folios 

Pages 

Composition de termes simples. 

I. 

3 

Chappelet$. 

xxvh etc . 

74 

Chanson. 

xxxim. 

94 

Champ royal. 

xxxv etc. 

97 etc. 

Cacephaton. 

XLII. 

218 

Cacocintheton. 

XLIII. 

120 

Contraire.. .. 

XLV. 

124 

fnlisinn... 

XL VII. 

I2Q 

Différence de e masculin et e féminin. 

II. 

/ 

6 

Différence de rithme en fin de ligne. 

VI. 

16 

Différence de escripture et non de pronun- 



ciation. 

IX. 

24 

Dyeresis... 

XLIX. 

133 

E vocal et masculin. 

II. 

5 

E féminin. 

Ibid . 

Ibid. 

Epânalepsis... 

XVI. 

42 

Epilogue. 

XXIX etc. 

82 etc. 

Epitheton.. 

XLIII. 

118 

Eclipsis. 

XLIV. 

123 

Episinalimphe. 

XL VIII. 

132 

Féminins termes en nt . 

III. 

7 

Fatras picart. 

XXX. 

82 

Féminin parler. 

xliiu. 

121 

Frenum. 

XLVII 

129 

Hyatus. 

Ibid. 

Ibid. 

Incision et rithme batelee. 

v et vi. 

14 à 16. 

Impropre equiuoque. 

VII. 

*9 

Lignes masculines et féminines .... 

il. 

Folios Pages 

Lay. xix etc. 51 etc . 

Latin et françoys meslé ensemble. xlii. 117 

Latin exposé. Ibid . Ibid. 

Lypda. [xlvii]. 128 

Masculin contre féminin et féminin contre 

féminin. n. $ 

Monosyllabes féminines. ni. 9 

Macrologia. xlvi. 127 

Methacismus. Ibid . 129 

Nombre des syllabes et nombre de clauses 

en rithme. xi. 28 

Orthographie... mi etc. 11 etc. 

Pastourelle.. xxvn. 74 

Pallinode. xxviii. 77 

Pleonasmos. xlvi. 126 

Perissologia. Ibid. Ibid. 

Paranomeon..... xlvii . 128 

Rithme. 1. 1 

Rigle generalle de masculin et de féminin .. ni. 8 

Rithme de ligne. v. 13 

Rithme de plusieurs termes. Ibid. Ibid. 

Rithme leonine et rithme equiuoque. vi. 16-17 

Redicte. vm. 21 

Rithme croisée. xn etc. 32 etc. 

Rithme enchainee. xv. 41 

Rithme entrelachee. xvi. 43 

Rithme annexe. Ibid. 44 

Rithme couronnée. xvii. 45 

Folios Pages 

Rithme rétrogradé. Ibid. etc. 46 etc. 

Rithme de deux et ar. xix. 56 

Rondeaux. xxiii etc. 6 3 etc . 

Reffrain branlant. xxx. 85 

Rithme barbare ou dipthongue picarde. xli. 114 

Redicte. xliiii. 121 

Sinonymes. vm. 21 

Septains. xxxiii. 91 

Seruantoys. xxxix. 109 

Soloecisme. xliiii. 122 

Synalymphe. xlvii. 129 

Sincope. xlviii. 131 

Termes sont tous ou masculins ou féminins. 11. 5 

Termes en e ou en es . ni. 7 

Termes en e féminins. Ibid. 8 

Termes de vne syllabe. 1111. - 9 

Termes ayans deux ou trois vocalz. [Ibid.] 10 

Tautologia. xlvi. 127 

Virelay. xvi etc. 56 etc. 

Vices de incongruité ou langaige mal apliqué. XL. 112 

Vices excusables par figure ou couleur de 

rethorique. [xli]. 113 

Vice de innouation. xlii. 116 

Vice de escripture. xlv. 122 

FINIS. 

